RM25,000 bantu peniaga Pasar Datuk Keramat
19 Mac 2021, 3:03 pm
KUALA LUMPUR – Yayasan Wilayah Persekutuan (YWP) memberi sumbangan tunai sebanyak RM500 kepada setiap peniaga yang terlibat dalam kebakaran di Pasar Datuk Keramat pada 17 Mac lalu.
Ketua Pegawai Eksekutif YWP, Datuk Zaizalnizam Zainun berkata, kira-kira RM25,000 sumbangan tunai diperuntukkan bagi memberi bantuan kepada semua peniaga yang terjejas.
“Atas dasar prihatin, kami tampil memberi bantuan kepada 49 orang mangsa yang terlibat.
“Walaupun sumbangan tidak banyak tetapi kami berharap hasil sumbangan ini dapat meringankan beban yang ditanggung para peniaga dan digunakan dalam kehidupan seharian mereka,” katanya dalam satu sidang akhbar selepas sesi sumbangan YWP di Pejabat Persatuan Penjaja dan Peniaga Kecil Melayu (PPPKM), Datuk Keramat, di sini hari ini.
Sementara itu, Datuk Zaizalnizam berkata, kesemua nasib dan perancangan yang dibuat untuk para peniaga terbabit akan diputuskan selepas mesyuarat yang akan diadakan Isnin ini.
Baru-baru ini, Kosmo! melaporkan, peniaga dan pengunjung di Pasar Datuk Keramat berdepan detik cemas selepas berlaku kebakaran membabitkan deretan gerai di pasar berkenaan. – K! ONLINE


Pengendali jet ski ditemui lemas
Oleh SAFINA RAMLI

19 Mac 2021, 2:27 pm
BALIK PULAU – Pengendali jet ski yang terjatuh ke dalam laut di perairan Monkey Beach, Taman Negara Teluk Bahang semalam ditemui lemas kira-kira 150 meter dari lokasi mangsa dilaporkan hilang hari ini.
Mayat mangsa, Muhammad Asrul Aswad Hussain, 23, ditemui oleh anggota Jabatan Bomba dan Penyelamat Malaysia (JBPM) kira-kira pukul 10.26 pagi selepas misi mencari dan menyelamat dijalankan lebih 15 jam.
Sepupu mangsa yang hanya mahu dikenali sebagai Anita Awang, 30, berkata, dia yang tinggal di Sungai Ara dimaklumkan mengenai kejadian itu menerusi saudaranya petang semalam.
“Saya amat terkejut dengan kejadian yang menimpa sepupu saya, setahu saya dia mahir berenang.
“Kami pun telah lama tidak berjumpa kerana saya bekerja di tempat lain dan ditambah pula dengan Perintah Kawalan Pergerakan (PKP) sebelum ini saya tidak dapat pulang ke kampung,” katanya di sini hari ini.
Difahamkan, ketika kejadian mangsa bersama rakannya menaiki jetski untuk menyelamatkan dua pelancong yang menyewa jetski di kawasan perairan berkenaan berikutan jetski yang dinaiki mereka terbalik.

Sebaik sahaja dua pelancong itu diselamatkan, rakan mangsa membawa pelancong ke pantai serta meninggalkan mangsa di lokasi kejadian.
Seterusnya rakan mangsa kembali ke lokasi kejadian untuk membawa balik mangsa lalu mendapati mangsa tidak kelihatan di lokasi berkenaan.
Mangsa yang lemas berasal dari Tanjung Dawai, Kedah dan kali terakhir dilihat tidak memakai jaket keselamatan serta tidak berbaju dan hanya berseluar hitam sewaktu kejadian.
Dalam pada itu, Pegawai Operasi Jabatan Bomba dan Penyelamat Malaysia (JBPM), Rafiuddin Mass Ariffin berkata, operasi mencari dan menyelamat dilakukan dengan kaedah surface searching dengan keseluruhan kekuatan logistik sebanyak lima buah bot daripada JBPM dan juga Agensi Penguatkuasaan Maritim Malaysia (Maritim Malaysia).
“Kawasan pencarian dibahagikan kepada beberapa kawasan pencarian dan tertumpu di sekitar kawasan mangsa dilaporkan telah terjatuh.
“Pada pukul 10.26 pagi mangsa telah berjaya ditemui pada jarak 150 meter dari persisiran pantai dan dibawa ke Pos Kawalan Bomba (PKB) seterusnya diserahkan kepada pihak polis untuk tindakan selanjutnya,” katanya. – K! ONLINE


MFL diminta kaji kehadiran orang ramai ke stadium
Oleh SUBKHI SUDARJI

19 Mac 2021, 2:58 pm
PUTRAJAYA – Kehadiran kumpulan orang ramai ke stadium antara perkara yang perlu diperhalusi Liga Bola Sepak Malaysia (MFL) dalam usaha merancakkan semula saingan Liga Malaysia secara berterusan mengikut SOP yang ditetapkan.
Menteri Belia dan Sukan, Datuk Seri Reezal Merican Naina Merican berkata, kanak-kanak dan golongan warga emas bagaimanapun tidak digalakkan hadir ke stadium menyaksikan perlawanan bola sepak memandangkan mereka tergolong dalam kumpulan yang mudah terdedah kepada Covid-19.
Katanya, walaupun tiada undang-undang yang melarang dua kumpulan tersebut namun, perkara itu perlu diberikan perhatian demi kebaikan bersama.
“Sebab itu perkara seumpama ini perlu diperhalusi selain penjualan tiket secara dalam talian, tempat penjualan makanan berkonsepkan ‘food truck’ di luar stadium, semua perlu ada SOP dan dipatuhi,” Katanya pada majlis penyampaian surat pelantikan Panel Of Experts Kementerian Belia dan Sukan (KBS) di sini hari ini.
Katanya lagi, kementerian amat berhati-hati dan pihaknya perlu meyakinkan Majlis Keselamatan Negara (MKN) serta Kementerian Kesihatan (KKM) bahawa segala usaha yang dilakukan selama ini boleh mencapai matlamat.
“Sebab itu saya buat Proof of Concept (POC) untuk menilai keberkesanan Protokol Pengurusan Penonton di Stadium Sultan Ibrahim, Johor dan Stadium KLFA Cheras pada 2 dan 3 April depan.

“Saya akan buktikan kepada MKN dan KKM, namun pada masa sama, saya juga mahu lihat penonton menjayakannya kerana kalau mereka gagal laksanakan, mungkin kebenaran ini tidak akan diberikan lagi pada perlawanan berikutnya,” jelasnya.
Reezal Merican berkata, antara beberapa aspek yang perlu diberikan perhatian oleh MFL dan pasukan daripada KBS adalah pergerakan keluar masuk penonton ke dalam stadium.
“Ada stadium yang memiliki pintu masuk yang besar dan kecil, jika 2,000 penonton berkumpul, ia akan menjadi kelompok yang besar,” katanya.-K!ONLINE


VIP tidak terkecuali diambil tindakan
20 Mac 2021, 7:33 pm
PETALING JAYA – Kerajaan mengulangi pendirian tidak akan teragak-agak mengambil tindakan undang-undang kepada individu yang melanggar prosedur operasi standard (SOP) tidak kira orang kenamaan (VIP) atau rakyat biasa.
Menteri Kanan (Keselamatan), Datuk Seri Ismail Sabri Yaakob berkata, semua orang dikenakan tindakan jika ingkar arahan SOP.
“Polis Diraja Malaysia (PDRM) juga pernah mengambil tindakan kepada VIP, sesiapa sahaja yang melakukan kesalahan akan diambil tindakan tidak kira pangkat dan tiada pengecualian.
“Pernah terjadi seorang Timbalan Menteri membayar kompaun serta dikenakan tindakan mahkamah dan banyak juga kes VIP yang telah diambil tindakan,” katanya pada sidang akhbar sempena lawatan kerja di Kem Batalion 18 Rejimen Askar Melayu Diraja (RAMD) di Seberang Takir, Kuala Nerus.
Sementara itu, beliau turut memberitahu, polis sedang menyiasat berkenaan isu ingkar SOP dalam satu majlis yang dihadiri VIP di Negeri Sembilan baru-baru ini.
Dalam perkembangan lain, Ismail turut menjelaskan rentas negeri dibenarkan tetapi bersyarat.

“Dari segi pelancongan, individu perlu menggunakan khidmat agensi pelancongan untuk rentas negeri. Kita tidak benarkan jika individu itu rentas macam itu sahaja tanpa menggunakan khidmat mereka.
“Jika dengan agensi terbabit, semuanya sudah ditetapkan seperti, laporan polis telah dibuat, hotel sudah ditempah, hala tuju lokasi juga sudah ditetapkan, malah tentatif program juga disediakan, justeru itu, rentas negeri menggunakan khidmat mereka dibenarkan jika orang ramai mahu melancong,” ujarnya.
Tambahnya, kerajaan tidak mahu terburu-buru membuka sekatan negeri memandangkan sebelum ini sebanyak 32 kluster rentas negeri dilaporkan. – K! ONLINE


Gempa bumi kuat goncang pantai timur Jepun
Oleh KOSMO!

20 Mac 2021, 7:15 pm
TOKYO – Agensi Meteorologi Jepun mengeluarkan amaran  tsunami selepas gempa bumi kuat berukuran 7.2 pada skala Ritcher menggegarkan  pantai timur negara itu hari ini.
Bagaimanapun, tiada kecederaan dan kerosakan dilaporkan setakat ini.
Gempa bumi itu melanda pukul 6.09 petang (waktu tempatan) di perairan Lautan Pasifik  di luar wilayah Miyagi pada kedalaman 60 kilometer di bawah laut. Pihak berkuasa Jepun mengeluarkan amaran gelombang tsunami setinggi satu meter mungkin melanda.
Pihak utiliti tempatan sedang memeriksa status loji nuklear di wilayah tersebut dan syarikat kereta api tempatan menghentikan perkhidmatan termasuk operasi kereta api berkelajuan tinggi Shinkansen serta-merta.
Sebilangan penduduk pesisir pantai mengatakan bahawa mereka telah berpindah ke tempat yang lebih tinggi setelah nasihat itu dikeluarkan hari ini.
Amaran  tsunami itu dikeluarkan tidak lama selepas genap 10 tahun Jepun menghadapi bencana gempa sekuat 9.0 pada 11 Mac 2011 sehingga menyebabkan tsunami sekali gus memusnahkan bandar Fukushima. – AFP


NSL: Pahang Tulips bukan lawan Negeri Sembilan Venom
Oleh MUHAMMAD ZUHAILY BADLISHAH

20 Mac 2021, 11:29 pm
KUALA LUMPUR – Negeri Sembilan Venom membuka akaun mereka dalam saingan Kumpulan B Netball Super League (NSL) dengan tiga mata selepas menewaskan Pahang Tulips 44-39 di Stadium Juara, Bukit Kiara sebentar tadi.
Dalam aksi itu, kedua-dua pasukan dilihat masih tercari-cari rentak sebenar, namun Negeri Sembilan lebih agresif melakukan serangan dan bertahan dengan baik sepanjang 15 minit pertama.
Kemasukan Nur Nafisah Feizal menggantikan goalshooter utama, Nurrul Aziera Mohd. Ramli yang mengalami kecederaan, berjaya menghasilkan jaringan demi jaringan buat Negeri Sembilan untuk menamatkan suku masa kedua dengan keputusan 21-14.
Bersambung di suku masa ketiga, giliran Pahang pula yang bertali arus melancarkan serangan dengan menghantar banyak bola berbahaya ke kawasan D Negeri Sembilan untuk menghidupkan semula peluang mereka dalam aksi tersebut.
Bagaimanapun, skuad bimbingan Hapizah Jaafar itu menerima tamparan hebat apabila goalshooter dengan ketinggian 180 sentimer, Nur Amalina Ahad tidak dapat meneruskan perlawanan kerana mengalami kecederaan sehingga terpaksa diusung keluar.
Ketiadaan Amalina, 23, secara tidak langsung menjejaskan rentak Pahang yang masih gagal mendahului Negeri Sembilan apabila ketinggalan 26-35 pada suku masa ketiga.

Aksi 15 minit terakhir menjadi lebih rancak dan sengit apabila kedua-dua pasukan saling berbalas jaringan sehingga pengadil meniup wisel tamat berkesudahan Negeri Sembilan menang 44-38.
Ia pastinya kemenangan yang cukup bermakna buat Negeri Sembilan yang akan bertemu salah satu pasukan pilihan, Johor Jewels untuk aksi kedua Kumpulan B petang esok.
Sebaliknya, tugas Pahang lebih sukar kerana turut dijadualkan bertemu satu lagi gergasi bola jaring kebangsaan daripada Kumpulan B, Selangor Angels malam esok. – K! ONLINE


Peneroka Felda Bersia gembira terima geran tanah
Oleh ZAKI SALLEH

20 Mac 2021, 7:21 pm
GERIK – Penantian 51 peneroka Lembaga Kemajuan Tanah Persekutuan (Felda) Bersia dekat sini untuk memiliki geran hak milik tanah sejak 50 tahun lalu berakhir apabila kerajaan negeri menunaikan janji tersebut semalam.
Menteri Besar, Datuk Saarani Mohamad dalam ucapannya mengingatkan agar semua penerima geran hak milik tanah Felda tidak melepaskannya kepada individu ataupun pihak lain.
Katanya walaupun ada pihak yang cuba membuat tawaran lumayan sehingga bernilai ratusan ribu namun, ianya akan memberi mudarat dalam jangka masa panjang kepada pemilik.
“Kenanglah jasa dan pengorbanan generasi awal yang bekerja keras membanting tulang membangunkan tanah-tanah Felda.
“Saya titipkan nasihat agar tanah-tanah yang dimiliki dijaga baik-baik. Usah dijual untuk dapat untung sementara. Jangan kita biarkan pengorbanan mereka menjadi sia-sia,” ujarnya.
Hadir sama Timbalan Pengarah Besar (Pembangunan Ekonomi) Felda, Mahadzir Mustafa; Ahli Dewan Undangan Negeri (ADUN) Temenggor, Salbiah Mohamed dan ADUN Pengkalan Hulu, Datuk Aznel Ibrahim.

Seorang penerima, Rabayaah Mat Saman, 74, antara generasi pertama yang menduduki felda tersebut bersama allahyarham suaminya pada tahun 1963.
Katanya dia bersyukur atas pemerian geran itu selepas menantikannya lebih puluhan tahun.
“Saya generasi pertama di Felda Bersia. Kini saya sangat bersyukur atas pemberian geran hak milik tanah itu,” katanya.
Perasaan bersyukur dipanjatkan Zainol Ismail, 62, yang merupakan peneroka peringkat kedua.
“Saya menantikan geran ini dalam 20 tahun. Syukur, alhamdulillah. Saya juga berjanji akan menjaga pemberian tanah ini dengan baik,” katanya.
Felda Bersia yang dibuka pada tahun 1960 dan mula menerima peneroka tiga thaun kemudian bagi peringkat satu diikuti 1965 bagi peringkat dua dan peringkat tiga pada 1968 melibatkan seramai 342 keluarga.- K! ONLINE


Gajah liar ‘curi’ makan di gerai buah
Oleh MOHD SHARKAWI LONDING

20 Mac 2021, 11:16 pm
KOTA TINGGI – Seekor gajah liar muncul mencari makanan di deretan gerai di Jalan Kota Tinggi-Mersing, Simpang Perani di sini hari ini.
Tular di media sosial menunjukkan kelibat mamalia itu kira-kira pukul 10 malam sebelum ‘mencuri’ makan di salah sebuah gerai berkenaan.
Menerusi beberapa rakaman video, orang ramai cuba menghalau gajah berkenaan dengan membaling mercun serta membunyikan hon kenderaan.
Pengarah Jabatan Perlindungan Haiwan Liar dan Taman Negara (Perhilitan) Johor, Salman Saaban menegaskan orang ramai supaya tidak membuat provikasi terhadap gajah berkenaan.
“Tindakan provokasi gajah dengan membunyikan hon berterusan dan membaling mercun boleh mendatangkan kemarahan pada gajah.
“Orang ramai dinasihatkan agar menjauhi tempat tersebut sehingga pihak Perhilitan datang untuk ambil tindakan,”katanya ketika dihubungi di sini hari ini.

Kawasan deretan kedai itu merupakan antara laluan kumpulan Gajah Panti yang mempunyai 30 hingga 40 ekor kawanan.-K! ONLINE


Pesawat kargo Trigana Air tergelincir, tiada kematian
Oleh KOSMO!

20 Mac 2021, 7:42 pm
JAKARTA-Sebuah pesawat Trigana Air tergelincir sehingga keluar landasan ketika mendarat di Lapangan Terbang Antarabangsa Halim Perdanakusuma, Jakarta Timur, pukul 11.26 pagi waktu tempatan, lapor saluran  berita CNN Indonesia.
Jurucakap Kementerian Pengangkutan, Adita Irawati berkata,  pesawat itu hanya membawa kargo dan tiada nyawa terkorban.
Tambahnya,  insiden tersebut menyebabkan semua penerbangan di Lapangan Terbang Antarabangsa Halim Perdanakusuma dipindahkan ke Lapangan Terbang Antarabangsa Soekarno-Hatta di Tangerang, Banten.
“Ketika ini, Angkasa Pura 2 (syarikat pengendali lapangan terbang Indonesia) sudah memindahkan pelepasan dan pendaratan ke Soekarno Hatta,” ujar Adita.
Adita bagaimanapun tidak mendapat maklumat jumlah penerbangan yang telah dipindahkan.
Pengarah Utama PT Angkasa Pura 2, Muhammad Awaluddin belum memberikan respons pengesahan kepada CNN Indonesia tentang jumlah penerbangan yang terpaksa dipindahkan akibat insiden pesawat Trigana Air yang tergelincir.  -Agensi


Empat banduan lolos dari pusat tahanan
Oleh MOHAMAD FAHD RAHMAT

20 Mac 2021, 8:13 pm
KLUANG – Empat banduan meloloskan diri dari Pusat Tahanan dan Penerimaan (PTP) di Pusat Latihan Khidmat Negara (PLKN) Padang Hijau Batu 13, Jalan Mersing – Kluang di sini semalam.
Ketua Polis Daerah Kluang, Asisten Komisioner Low Hang Seng berkata, pihaknya menerima laporan pada pukul 4.50 petang daripada warden penjara yang memaklumkan kejadian membabit banduan warga tempatan.
“Pegawai warden juga memaklumkan tiga diantara suspek berkenaan telah berjaya ditangkap semula oleh pihak penjara, manakala seorang lagi suspek telah berjaya melarikan diri.
“Keempat-empat suspek berkenaan merupakan warga tempatan adalah banduan yang telah dituduh di mahkamah dan dihantar ke kem PLKN terbabit bagi tapisan keselamatan Covid-19 PTP selama 14 hari sebelum dihantar ke Penjara Ulu Choh,” katanya dalam satu kenyataan di sini.
Menurut beliau, susulan itu pihak polis sedang melakukan Op Tutup disemua pintu keluar dan masuk diseluruh daerah Kluang.
“Usaha mengesan suspek masih dijalankan oleh pihak polis dan anggota penjara serta khidmat anjing pengesan K9 penjara turut digunakan.

“Kes disiasat di bawah Seksyen 223 dan 224 Kanun Keseksaan,” katanya.
Katanya, orang ramai yang mempunyai maklumat bagi membantu pihak polis boleh menyalurkannya kepada Balai Polis berdekatan atau menghubungi Ibu Pejabat Polis Daerah (IPD) Kluang di talian 07-7784256 atau 014-3656822.-K! ONLINE


15 Parlimen tawar Anwar bertanding
Oleh ISWAN SHAFIQ ISA

20 Mac 2021, 7:36 pm
SEBERANG PERAI – Datuk Seri Anwar Ibrahim mendakwa terdapat sehingga 15 kawasan Parlimen yang mahukan beliau bertanding untuk kawasan mereka pada pilihan raya umum (PRU) akan datang.
Kata Ahli Parlimen Port Dickson itu, ini termasuklah kubu kuat Perdana Menteri, Tan Sri Muhyiddin Yassin ketika ini iaitu Pagoh.
“Masih terlalu awal tapi saya akan pertimbangkan (semua permintaan tersebut),” katanya ketika ditanya mengenai desakan segelintir penyokongnya yang mahu melihat Presiden PKR itu kembali bertanding di Permatang Pauh.
Terdahulu, Anwar yang juga Ketua Pembangkang mengadakan pertemuan santai bersama penyokongnya pada program Sembang Santai dan Hi Tea Bersama DSAI di Taman Guar Perahu, Bukit Mertajam di sini, hari ini.
Anwar turut mengulas mengenai dakwaan Naib Presiden UMNO, Datuk Seri Mahdzir Khalid bahawa perbincangan kerjasama antara PKR dan UMNO seperti yang didakwanya sebelum ini tidak lebih daripada pertemuan di peringkat ‘kedai kopi’ sahaja.
“Soal perbincangan ini tidak membabitkan semua (pemimpin).

“Ia hanya akan jadi rasmi bila contohnya kita (PKR) hantar lima wakil dan dia (UMNO) pun hantar lima (wakil). Jadi, itu di peringkat awal lagilah,” katanya.
Dalam pada itu, Anwar turut mengesahkan bahawa beliau akan berkunjung ke pejabat Suruhanjaya Pencegahan Rasuah Malaysia (SPRM) untuk bertemu Ketua Pesuruhjayanya, Datuk Seri Azam Baki minggu depan.
Katanya, pertemuan itu bagi membawa suara PKR dalam menyatakan sokongan terhadap badan professional itu daripada terus menjadi ‘senjata politik’ sesetengah pihak ketika ini. – K! ONLINE


Polis Klang Utara sangkal dakwaan peguam
Oleh MOHAMAD NAUFAL MOHAMAD IDRIS

20 Mac 2021, 8:15 pm
KLANG- Polis Klang Utara menyangkal dakwaan menyalahguna kuasa tahanan reman 14 hari terhadap wanita warga Vietnam yang didakwa mempunyai dokumen perjalanan.
Ketua Polis Daerah Klang Utara, Asisten Komisioner Nurulhuda Mohd. Salleh berkata, pihak masih menunggu laporan semakan ketulenan dokumen perjalanan itu daripada Jabatan Imigresen.
Kata beliau, terlebih dahulu pihaknya telah memeriksa sebuah restoran makanan laut di daerah ini pukul 2.45 petang pada 13 Mac lau.
“Seorang lelaki yang merupakan pemilik restoran telah ditahan kerana disyaki menggaji empat lelaki warga Myanmar dan enam wanita warga Vietnam tanpa permit sah
“Semakan mendapati enam warga Vietnam itu gagal mematuhi peraturan-peraturan pengawalan dan pencegahan penyakit berjangkit ( Langkah -langkah di dalam kawasan jangkitan ) 1988.
“Hasil siasatan pihak polis mendapati kesemua warga asing yang ditangkap mempunyai dokumen perjalanan.

“Pihak polis telah membuat permohonan semakan ke Jabatan Imigresen Putrajaya pada 15 Mac namun masih belum menerima maklum balas dari jabatan berkenaan,” katanya dalam kenyataan di sini hari ini
Terdahulu, sebuah portal berita tempatan melaporkan seorang peguam V. Vemal Arasan mempersoalkan keperluan pihak polis menahan seorang warga wanita Vietnam yang sah menikah dengan penduduk tempatan selama 14 hari untuk memastikan kesahihan dokumen perjalanan ini.
Vemal mendakwa negara mempunyai sistem yang dapat menentukan kesahihan itu dalam beberapa jam.
Mengulas lanjut, Nurulhuda berkata, kertas siasatan akan dirujuk ke Timbalan Pendakwa Raya secepat mungkin selepas laporan pengesahan dokumen diperolehi pihaknya.
“Kes disiasat mengikut Seksyen 55B dan Seksyen 39 (b) Akta Imigresen 1959 serta Akta Pencegahan Pengawalan Penyakit Berjangkit 1988,” jelasnya. – K!ONLINE


JDT II benam Perak FC II 3-2
Oleh MOHAMAD FAIZAL HASHIM

20 Mac 2021, 11:11 pm
JOHOR BAHRU – Johor Darul Ta’zim II (JDT II) mempamerkan kebangkitan setelah dua kali ketinggalan sebelum mencatatkan kemenangan berharga 3-2 ke atas pasukan Perak FC II pada aksi Liga Perdana di Stadium Tan Sri Hassan Yunos, Larkin malam tadi.
Pasukan pelawat terlebih dahulu membuka jaringan apabila pengadil menghadiahkan sepakan penalti setelah Nazirul Afif Ibrahim dikasari Nafizuddin Fauzi dalam kotak penalti.
Adib Abdul Ra’op tidak berdepan masalah menyempurnakan peluang terhidang untuk meletakkan Perak FC II di hadapan seawal minit Keenam.
Tersentak dengan jaringan tersebut, pasukan tuan rumah menggandakan asakan mencari ruang untuk memadamkan gol pendahuluan tersebut.
Nafizuddin menebus kesilapan yang dilakukan dengan mencipta bantuan gol apabila hantaran lintangnya pada minit ke-16 yang disambut tandukan Fernando Rodriguez bagi menyamakan kedudukan.
Skuad bimbingan Syamsul Mohd. Saad sekali lagi berada di hadapan setelah Farid Khazali meledak jaringan menerusi sepakan percuma menewaskan penjaga gawang, Haziq Nadzli pada ke-38.

Pasukan kendalian Rafael Sanchez hampir menyamakan kedudukan pada minit ke-57 namun rembatan deras Aysar Hadi Shapri yang menewaskan penjaga gol, G. Yuganes sekadar hinggap ke palang gol lawan.
Pada minit ke-62, JDT II berjaya memadamkan kelebihan pasukan pelawat menerusi jaringan Feroz Baharudin yang menyudahkan sepakan percuma Nicolas Fernandez.
Lima minit berselang, pasukan tuan rumah akhirnya berada di hadapan apabila Nicolas sekali lagi menghasilkan bantuan gol mengumpan pemain gantian Luis Cabrera yang menanduk masuk gol ketiga perlawanan pada minit ke-67.
Pasukan Perak II cuba untuk mencari gol penyamaan untuk sekurang-kurangnya membawa pulang satu mata namun keputusan kekal ke wisel penamat.-K! ONLINE


PKPD Kampung Tringgus ditamatkan esok
20 Mac 2021, 6:12 pm
PETALING JAYA – Perintah Kawalan Pergerakan Diperketatkan (PKPD) di Kampung Tringgus, Bau, Bahagian Kuching, Sarawak ditamatkan mengikut jadual esok.
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan (KKM) telah melaksanakan 55 ujian saringan dan secara kumulatif sebanyak empat kes positif direkodkan.
“KKM mengesahkan terdapat penurunan kes dan kluster adalah terkawal serta tiada lagi sampel saringan yang sedang menunggu keputusan.
“Setelah membuat penilaian risiko bersama pelbagai agensi, Kerajaan bersetuju untuk menamatkan PKPD di Kampung Tringgus, Bau, Bahagian Kuching, Sarawak pada 21 Mac (esok) seperti yang dijadualkan,” katanya dalam satu kenyataan di sini hari ini. – K! ONLINE


Bawa anak demam lepas gian
Oleh MOHD AZLI ADLAN

20 Mac 2021, 6:13 pm
MARANG – Demi melepaskan gian, seorang bekas tentera sanggup membawa anak bongsu menemaninya ke sarang penagihan dadah di kawasan pinggir sungai berhampirn Kampung Gemuroh, Bukit Payung di sini hari ini.
Begitupun, tindakan membawa anak lelaki berusia enam tahun yang sedang demam itu membawa padah apabila mereka diberkas bersama 25 lelaki lain juga dipercayai penagih dadah di lokasi berkenaan dalam serbuan Agensi Anti Dadah Kebangsaan (AADK) yang berakhir pada pukul 2 petang.
Suspek, Mamat (bukan nama sebenar), 39, mengaku menyesal membawa anak lelaki itu ke sarang penagihan dadah berkenaan yang didakwa baru dikenali sejak tiga hari lalu.
“Sewaktu saya sedang menggunting rambut anak saya di rumah, seorang rakan datang mengajak saya untuk melepaskan gian.
“Saya tiada pilihan selain membawa anak saya bersama dengan memaklumkan kepada isteri yang sedang bekerja kononnya ke kedai untuk membeli makanan,” dakwanya ketika ditemui Kosmo! di Pejabat AADK Marang di sini hari ini.
Mamat mendakwa dia meminta salah seorang kawan menjaga anaknya di luar kawasan belukar berhampiran sungai tersebut untuk melepaskan gian sebelum kawasan itu telah diserbu pasukan penguat kuasa AADK.

Dia yang kini menganggur mengaku mula terjebak dengan najis dadah sejak tiga tahun dan mendakwa pada asalnya bertujuan mengubati kesalahan sakit belakang ekoran terlibat dalam kemalangan jalan raya.
Sementara itu, Ketua Pegawai AADK Marang
Roslina Awang berkata, serbuan yang bermula pada pukul 7 pagi itu berjaya memberkas 26 lelaki disyaki penagih dadah berusia dalam lingkungan 26 hingga 58 tahun.
Beliau berkata, ujian urin mendapati kesemua suspek positif jenis opiat dan pil kuda.
“Kesemua suspek akan direman selama 14 hari bagi membantu siasatan mengikut Seksyen 31 Akta Penagih 1983 dan Seksyen 62 akta sama.
“Kawasan pinggir sungai Kampung Gemuroh tersebut telah dikenalpasti lokasi sarang penagihan dadah tegar di daerah ini,” katanya. – K! ONLINE


Banjir besar landa Australia
Oleh KOSMO!

20 Mac 2021, 6:18 pm
CANBERRA – Kerajaan Australia mengarahkan penduduk di sepanjang pantai timur negara itu berpindah ekoran hujan lebat berterusan mengakibatkan banjir besar sehingga berpotensi mengancam nyawa, lapor agensi berita AFP hari ini.
Empangan Warragamba yang merupakan takungan air utama Sydney membekalkan air minuman kepada penduduk Sydney turut dilaporkan melimpah buat pertama kali dalam tempoh 30 tahun sejak 1990 tengah hari tadi.
Pihak berkuasa memberi amaran mengenai banjir kilat yang disifatkan hujan lebat luar biasa pada musim panas.
Jurucakap Biro Meterologi, Agata Imielska berkata, rekod hujan setiap hari sepanjang Mac melebihi 100 milimeter (ml).
“Ini peristiwa yang sangat penting dan memecahkan rekod hujan yang pernah kita lihat,” katanya dalam satu kenyataan.
Polis berkata, ratusan penduduk menuju ke pusat-pusat pemindahan di utara Sydney di negeri New South Wales dan mereka menjangka lebih ramai lagi yang memerlukan tempat perlindungan ekoran peralihan hujan ke pantai selatan.

Biro Meterologi turut melaporkan banjir di sepanjang Sungai Hastings, luar Pelabuhan Macquarie, iaitu 400 kilometer dari utara Sydney mengatasi rekod banjir 2013.
Bandar-bandar di daerah itu merekodkan jumlah hujan melebihi 400ml sejak pagi semalam.
Perkhidmatan kecemasan dilaporkan menerima lebih 500 panggilan untuk meminta bantuan dan melakukan lebih 180 operasi penyelamatan banjir di kawasan yang terjejas. – Agensi


Bukit Aman ambil alih siasatan menteri rentas negeri
Oleh NUR SHARIEZA ISMAIL

20 Mac 2021, 5:35 pm
SEPANG – Unit Siasatan Jenayah Terkelas (USJT) Bukit Aman akan mengambil alih siasatan terhadap dakwaan beberapa menteri melanggar prosedur operasi standard (SOP) Perintah Kawalan Pergerakan (PKP) rentas negeri untuk menghadiri sebuah majlis perkahwinan di Seremban, Negeri Sembilan, 14 Mac lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihak Bahagian Siasatan Jenayah Perdagangan atau Cawangan D5 Ibu Pejabat Polis Kontinjen (IPK) Selangor mencadangkan supaya siasatan dibuat pihak D5 Bukit Aman atau pihak polis daerah lokasi majlis itu berlangsung.
“Cadangan dari D5 IPK, USJT Bukit Aman ambil alih dan buka kertas siasatan atau daerah (lokasi majlis berlangsung) buat siasatan sendiri,” katanya.
Semalam, Ibu Pejabat Polis Daerah (IPD) Sepang telah membuka Kertas Enkuiri Polis (KEP) bagi tujuan memulakan siasatan dan mengambil keterangan  penganjur.
Terdahulu, Parti Ikatan Demokratik Malaysia (Muda) telah membuat laporan polis mengenai perkara itu di Ibu Pejabat Polis Daerah (IPD) Dang Wangi pada 16 Mac disusuli laporan polis di lPD Sepang.
Dalam laporan tersebut menyebut kehadiran beberapa menteri di majlis perkahwinan anak perempuan Ahli Parlimen Jelebu, Jalaluddin Alias di Seremban pada 14 Mac lalu.

Menteri yang dinyatakan Muda termasuklah Menteri Wilayah Persekutuan, Tan Sri Annuar Musa; Menteri Pengajian Tinggi, Datuk Seri Noraini Ahmad; Menteri Sains, Inovasi dan Teknologi, Khairy Jamaluddin Abu Bakar; Menteri Kewangan, Tengku Datuk Seri Zafrul Tengku Abdul Aziz dan Timbalan Menteri Dalam Negeri, Ismail Mohamed Said.- K! ONLINE


PM lawat Sabah esok
Oleh NOR IDAYU BOSRO

20 Mac 2021, 6:01 pm
PUTRAJAYA – Perdana Menteri, Tan Sri Muhyiddin Yassin dijadual mengadakan lawatan secara rasmi selama dua hari ke Sabah bermula esok.
Ia adalah lawatan sulung beliau ke negeri itu selepas Gabungan Rakyat Sabah (GRS) yang terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS ) membentuk kerajaan negeri setelah memenangi Pilihan Raya Negeri Sabah September tahun lepas.
Menurut jurucakap Pejabat Ketua Menteri, lawatan itu dijangka mengukuhkan lagi kerjasama sedia ada antara kerajaan negeri dan persekutuan selain memudahkan perancangan pembangunan menyeluruh buat negeri Sabah.
Katanya, Perdana Menteri akan memulakan lawatan itu dengan menghadiri Program Pimpinan Bersama Rakyat di Magellan Sutera Harbour Resort di Kota Kinabalu.
“Pada hari kedua lawatan, Muhyiddin dijadual menghadiri taklimat dan sesi Balai Rakyat ‘Makmur Bersama Sabah 2030’ di Pusat Pentadbiran Negeri Sabah (PPNS) dan turut dijadual melawat Pusat Vaksinasi Covid-19 daerah Kota Kinabalu di Kompleks Pentadbiran Kerajaan Persekutuan.
“Perdana Menteri kemudian dijadual mengadakan kunjung hormat kepada Yang Dipertua Negeri Sabah, Tun Juhar Mahiruddin di Istana Negeri dan menghadiri pelancaran Projek Lok Kawi Resort City dan majlis menandatangani memorandum persefahaman (MoU) inisiatif pelaburan asing serta domestik di Pusat Konvensyen Antarabangsa Sabah,” katanya dalam satu kenyataan hari ini.

Kenyataan itu berkata, Muhyiddin juga akan turun padang beramah mesra bersama rakyat Sabah pada program Ziarah Prihatin melibatkan golongan B40 di sekitar Kota Kinabalu sebelum berlepas pulang ke Kuala Lumpur pada lewat petang itu.
Katanya, lawatan itu juga dijangka dapat memastikan hala tuju pelan pembangunan Sabah Maju Jaya (SMJ) yang baru dibentuk oleh Kerajaan GRS Sabah dapat bergerak seiring dengan Wawasan Kemakmuran Bersama (WKB) di peringkat nasional.
“Pelan pembangunan SMJ akan bergerak dalam kerangka utama agenda pembangunan nasional di bawah WKB dan akan memberi manfaat besar kepada rakyat Sabah menerusi pelaksanaan projek serta program berimpak tinggi yang memerlukan bantuan dan sokongan kerajaan Persekutuan,” katanya.
Sebelum ini,  Perdana Menteri dalam satu wawancara khas sempena setahun pentadbiran sebelum ini menyatakan komitmen kerajaan PN kepada kerajaan negeri Sabah dan Sarawak bagi memastikan kedua-dua negeri diberi layanan yang sama adil seperti negeri lain di Semenanjung.-K! ONLINE


21,791 anggota tentera terima vaksin Covid-19
Oleh TENGKU DANISH BAHRI TENGKU YUSOFF

20 Mac 2021, 7:15 pm
KUALA NERUS – Seramai 21,791 anggota tentera sudah menerima suntikan vaksin Covid-19 fasa pertama.
Menteri Kanan Keselamatan, Datuk Seri Ismail Sabri Yaakob berkata, kebanyakan anggota tentera yang menerima vaksin berkenaan terdiri daripada mereka yang terlibat dalam kawalan sekatan jalan raya (SJR) di seluruh negara.
“Keutamaan juga diberikan kepada anggota yang terlibat dengan Ops. Benteng dan mereka yang akan menyertai misi keamanan di luar negara,” katanya pada sidang akhbar selepas melakukan lawatan kerja di Kem Batalion 18 Rejimen Askar Melayu Diraja (RAMD) di Seberang Takir di sini hari ini.
Hadir sama Panglima Tentera Darat, Jeneral Tan Sri Zamrose Mohd. Zain.
Dalam pada itu, Ismail Sabri memberitahu
sebanyak RM30 juta diperuntukkan untuk menaiktmaraf kemudahan di Kem Batalion 18 RAMD berkenaan.
Beliau berkata, peruntukan itu meliputi pembinaan poliklinik, masjid, dewan dan unit kediaman anggota di kem berkenaan.

“Masjid baharu dijangka siap pada November tahun depan manakala poliklinik yang dilengkapi jabatan kecemasan, bilik x-ray dan makmal pula bakal beroperasi pada Januari 2023.
“Sebanyak 48 unit kediaman anggota sedang dinaik taraf kepada tiga bilik berbanding dua bilik sebelum ini,” katanya.
Ismail Sabri berkata, Kementerian Pertahanan juga akan mengusulkan peruntukan RM11 juta lagi untuk membina tambahan 196 unit kediaman anggota selain dewan serbaguna bernilai RM1.5 juta di kem tentera itu pada pembentangan Bajet 2022. – K! ONLINE


Cemas hampir sejam sesat di Gunung Tahang Rimau
Oleh FARAHWAHIDA AHMAD

20 Mac 2021, 6:47 pm
LABIS – Seorang remaja lelaki cemas apabila tersesat ketika berbasikal bersama empat lagi individu termasuk bapanya di Gunung Tahang Rimau di sini pagi hari ini.
Ketua Balai Bomba Penyelamat (BBP) Labis, Penolong Penguasa Bomba Mohd. Farizan Mokhtar berkata, remaja berusia 13 tahun itu ditemui pada pukul 8.50 pagi kira-kira dua kilometer daripada laluan utama di Gunung Tahang Rimau di sini.
“Mangsa terpisah dari lima ahli kumpulan berbasikal dan dia berada di belakang sekali. Menurut sumber ahli itu, salah seorang ahli kumpulan adalah bapanya.
“Ahli kumpulan berbasikal itu hanya menyedari kehilangan mangsa sebaik sahaja melihat dia tidak kelihatan ketika berkumpul di lokasi cerun.
“Salah seorang daripada mereka segera menghubungi pihak bomba pada pukul 7.53 pagi dan melaporkan kejadian,”katanya ketika dihubungi di sini hari ini.
Mohd. Farizan berkata, sejurus menerima panggilan seramai tujuh anggota bersama sebuah jentera dikejarkan ke lokasi bagi misi menyelamat mangsa.

“Mangsa mengalami luka kecil dibahagian lengan kiri dan belakang badan kemudiannya diserahkan kepada ahli keluarganya,” katanya.
Ketika ditemui, remaja itu menceritakan bahawa dia telah terjatuh dan tersesat di dalam kebun sawit seluas 1.5 hektar dan menyebabkannya terpisah dari kumpulan berbasikal yang sama-sama beriadah dengannya sejak pagi tadi. -K! ONLINE


Koperasi mampu tingkatkan pendapatan pekebun kecil getah
Oleh BAHRUDDIN HATTA

20 Mac 2021, 7:11 pm
KUALA KRAI – Fungsi dan peranan koperasi pekebun getah perlu dipertingkatkan dalam usaha untuk menambah pendapatan pekebun kecil getah di negara ini.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, penubuhan koperasi itu mampu menjadikan aspek pengurusan dan penjualan getah lebih teratur sekiranya ia dijalankan mengikut prosedur yang betul.
Katanya, sehubungan dengan itu, beliau menggalakkan pimpinan dalam masyarakat di setiap parlimen di negara ini agar menubuhkan koperasi yang dapat membantu pekebun kecil getah.
“Melalui penubuhan koperasi, kementerian akan menyalurkan bantuan dengan memberi dana pusingan sebanyak RM140,000 untuk membeli getah daripada para pekebun kecil getah dengan nilai yang lebih tinggi daripada harga pasaran.
“Selain itu, kementerian juga memyumbangkan sebuah mesin memproses getah krip bernilai RM300,000. Mesin itu mampu menghasilkan getah daripada getah skrap yang berkualiti sekali gus dapar meningkatkan pengeluaran bahan itu di negara ini,” katanya.
Beliau berkata demikian pada sidang akhbar selepas menyampaikan sumbangan bantuan kepada 100 orang pekebun kecil getah di Parlimen Kuala Krai di Dewan Haji Abdul Rahman, Pusat Tarbiah Islam Sungai Durian di sini hari ini.

Hadir sama, Ahli Parlimen Kuala Krai, Abdul Latiff Abdul Rahman bersama Ahli Dewan Undangan Negeri (ADUN) Manek Urai, Mohd. Fauzi Abdullah dan ADUN Mengkebang, Muhammad Mat Sulaiman. -K! ONLINE


Premis proses ayam lepaskan sisa ke saluran pembentungan IWK diserbu
Oleh MOHD. HUSNI MOHD. NOOR

20 Mac 2021, 5:39 pm
CYBERJAYA – Suruhanjaya Perkhidmatan Air Negara (SPAN) menyerbu sebuah premis memproses ayam segar di Semenyih, Selangor semalam selepas didapati melepaskan sisa pemprosesan ayam ke dalam lurang paip kumbahan Indah Water Konsortium Sdn. Bhd. (IWK).
SPAN berkata, premis yang beroperasi di Kawasan Perindustrian Sri Haneco, Semenyih itu dikesan melepaskan sisa terlarang berupa bulu dan darah ayam ke dalam saluran pembetungan dan seterusnya masuk ke loji rawatan kumbahan awam.
Menurutnya, serbuan mengejut oleh Bahagian Penguatkuasaan SPAN Ibu Pejabat itu dilakukan hasil aduan daripada pihak IWK Unit Langat.
“Tindakan tidak bertanggungjawab itu menyebabkan saluran pada lurang kumbahan milik IWK tersumbat.
“Operasi penguatkuasaan sebegini adalah isyarat jelas bahawa tindakan tegas tanpa kompromi akan diambil ke atas mana-mana pihak yang disyaki melepaskan sebarang efluen terlarang ke dalam lurang pembetungan awam.
“Perbuatan itu akan memberi impak kepada sistem rawatan kumbahan awam dan juga alam sekitar,” katanya menerusi hantaran di Facebook semalam.

Katanya, perbuatan melepaskan atau membuang sebarang efluen terlarang ke dalam sistem pembetungan awam boleh disiasat di bawah Seksyen 61(1) Akta Industri Perkhidmatan Air 2006 [Akta 655].
Jika disabit kesalahan boleh didenda tidak melebihi RM100,000 atau dipenjara selama tempoh tidak melebihi satu tahun atau kedua-duanya sekali.
Sebarang aduan atau maklumat berkenaan pencemaran boleh menghubungi talian 03-8317 9333 atau emel [email protected] K! ONLINE


Ahli UMNO jangan terpengaruh dengan Anwar
Oleh TENGKU DANISH BAHRI TENGKU YUSOFF

20 Mac 2021, 6:25 pm
KUALA NERUS – Hasrat Presiden PKR, Datuk Seri Anwar Ibrahim untuk menjalin bekerjasama dengan UMNO dianggap sebagai salah satu usaha Ahli Parlimen Port Dickson itu untuk memecah-belahkan UMNO.
Naib Presiden UMNO, Datuk Seri Ismail Sabri Yaakob berkata, Mesyuarat Majlis Tertinggi (MT) UMNO sudah beberapa kali menegaskan tidak akan menjalin hubungan dengan PKR dan sekutunya.
“UMNO sebelum ini sudah tiga, empat kali menegaskan ‘no Anwar, no DAP’ dan pendirian kita tidak berubah sampai sekarang.
“Kita harap ahli parti tidak terpengaruh (dengan dakwaan Anwar),” katanya ketika ditemui ketika melakukan lawatan kerja di Kem Batalion 18 Rejimen Askar Melayu Diraja (RAMD) di Seberang Takir di sini hari ini.
Ismail Sabri yang juga Menteri Kanan Pertahanan berkata, beliau percaya kenyataan dibuat Anwar hanyalah keinginan Ketua Pembangkang tersebut untuk mempengaruhi pucuk pimpinan dan ahli akar umbi UMNO.
Sehubungan itu, beliau memberi amaran ahli parti itu berdepan tindakan disiplin sekiranya membelakang parti dan bersekongkol dengan Anwar. – K! ONLINE


Kontena bawa sisa plastik dari Amerika akan ditahan
Oleh NUR SHARIEZA ISMAIL

20 Mac 2021, 4:58 pm
PUTRAJAYA – Kementerian Alam Sekitar dan Air (KASA) akan menahan sebuah kontena dari Amerika Syarikat yang disyaki mengandungi barang dagangan sisa plastik sejurus kontena berkenaan tiba di Pelabuhan Klang, Selangor Isnin ini.
Menterinya, Datuk Seri Tuan Ibrahim Tuan Man berkata, beliau telah mengarahkan Jabatan Alam Sekitar (JAS) bekerjasama dengan pihak berkuasa Amerika Syarikat untuk membanteras kemasukan haram sisa plastik ke Malaysia dari negara tersebut.
Beliau berkata, JAS menerima maklumat daripada Sahabat Alam Malaysia pada 12 Mac lalu berhubung satu kontena dari Los Angeles menggunakan agen perkapalan CMA CGM dan pengeksport Sigma Recycling Inc. yang disyaki mengandungi sisa plastik.
“Kapal tersebut telah berlepas dari Los Angeles pada 14 Februari lalu dan dijangka tiba di Pelabuhan Klang pada Isnin ini.
“JAS selaku Competent Authority bagi kawalan sisa plastik merentas sempadan di bawah Konvensyen Basel yang mula berkuat kuasa pada 1 Januari lalu mendapati tiada sebarang permohonan pengimportan sisa plastik ini diterima dari negara pengeksport,” katanya menerusi kenyataan akhbar di sini hari ini.
Mengulas lanjut, Tuan Ibrahim berkata, JAS telah menghubungi Lembaga Pelabuhan Klang (LPK), Westport Malaysia Sdn. Bhd. dan Unit Kawalan Kontena Jabatan Kastam Diraja Malaysia (JKDM) untuk melaksanakan tindakan penahanan kontena tersebut.

“Pemeriksaan bersepadu JAS bersama JKDM, LPK, Jabatan Pengurusan Sisa Pepejal Negara (JPSPN), Perbadanan Pengurusan Sisa Pepejal dan Pembersihan Awam (SWCorp) akan dijalankan sejurus kontena itu tiba di Pelabuhan Klang,” katanya.-K! ONLINE


1,671 kes baharu
Oleh SITI A'ISYAH SUKAIMI

20 Mac 2021, 4:25 pm
PUTRAJAYA – Sebanyak 1,671 kes baharu dilaporkan hari ini menjadikan jumlah kes positif Covid-19 sebanyak 331,713 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor mencatatkan kes tertinggi dengan 652 kes diikuti oleh Pulau Pinang sebanyak 328 kes dan Sarawak sebanyak 154 kes.
“Seterusnya, Johor dengan 130 kes, Sabah (102 kes), Kuala Lumpur (78 kes), Kelantan (63 kes), Kedah (46 kes), Perak (37 kes), Terengganu (32 kes), Negeri Sembilan (25 kes) dan Melaka (18 kes).
“Terdapat masing-masing tiga kes baharu dilaporkan di Pahang dan Labuan,” katanya dalam ciapan Twitter rasmi beliau di sini hari ini.
Ujarnya lagi, tiada kes baharu dilaporkan di Putrajaya dan Perlis hari ini. -K! ONLINE


Kampung Morten dinaik taraf jadi hab keusahawanan
Oleh DIYANATUL ATIQAH ZAKARYA

20 Mac 2021, 3:37 pm
MELAKA – Kampung Morten di sini diangkat menjadi lokasi baharu pusat keusahawanan dengan pembinaan Hab Keusahawanan Morten Walk bernilai RM8 juta.
Pembangunan dengan konsep ‘modern dan trendy’ itu merupakan usaha Kementerian Pembangunan Usahawan dan Koperasi (Medac) menerusi UDA Holdings Berhad (UDA).
Menterinya, Datuk Seri Dr. Wan Junaidi Tuanku Jaafar berkata, projek pembinaan pusat keusahawanan itu akan dibangunkan di kawasan seluas 1.67 hektar berdekatan Sungai Melaka.
“Kita akan membangunkan sebuah pusat Hab Keusahawanan Morten Walk bernilai RM8 juta bagi memperkukuhkan sosiokonomi rakyat dan juga sebagai platform mengukuhkan pasaran produk perusahaan kecil dan sederhana (PKS) tempatan di bawah Medac.
“Projek ini bakal menyediakan 100 ruang sewaan untuk para usahawan meliputi lot berbentuk kabin serta lot promosi untuk perniagaan makanan, minuman, fesyen, aksesori, kedai pelbagai, kedai IT dan sebagainya,” katanya pada majlis pecah tanah Hab Keusahawanan Morten Walk di Kampung Morten, di sini hari ini.
Mengulas lanjut, beliau berharap aktiviti keusahawanan akan menjadi lebih aktif dan rancak di negeri ini menerusi projek pembinaan hab keusahawanan itu yang dijangka beroperasi pada Oktober depan.

“Kita akan turut menawarkan bantuan kepada usahawan yang layak seperti kadar sewaan di bawah harga pasaran, insentif berupa kos pengurusan atau rebat sewaan dan manfaat fasiliti.
“Semoga bantuan-bantuan ini dapat menjadi pemangkin dalam melahirkan lebih ramai usahawan di seluruh Malaysia selari dengan prinsip perniagaan UDA iaitu memperkasa gaya hidup lestari,”ujarnya.-K! ONLINE


Analisa telur diperoleh masa terdekat
Oleh ISKANDAR SHAH MOHAMED

20 Mac 2021, 3:16 pm
KUALA SELANGOR – Hasil analisa semua sampel telur keluaran sebuah syarikat di Jeram di sini, yang dikaitkan dengan bakteria Salmonella Enteriditis (SE) akan diketahui dalam tempoh terdekat.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Seri Hasnol Zam Zam Ahmad berkata, penelitian dan pengesahan lanjut masih sedang dijalankan Jabatan Perkhidmatan Veterinar (JPV).
“Mereka (JPV) memerlukan beberapa hari lagi untuk mengesahkannya dan kita menjangkakan hasil analisa penuh telur itu akan selesai dalam tempoh terdekat,” katanya ketika ditemui selepas merasmikan outlet Anjung Coconut Shake 336 di Bestari Jaya di sini, hari ini.
Mengulas lanjut, kata Hasnol, pihaknya bekerjasama dengan Kementerian Pertanian dan Industri Makanan (MAFI) dan JPV untuk menjalankan ujian secara berkala kepada bekalan telur tempatan.
“Apabila wujud isu seumpama itu, kita sememangnya akan memaklumkan kepada masyarakat.
“Tindakan lanjut akan diambil sekiranya ada keperluan untuk menarik semula telur berkenaan kelak,” katanya.

Kosmo! sebelum ini melaporkan JPV mengarahkan supaya telur keluaran salah satu daripada 10 buah ladang milik Lay Hong Bhd (Lay Hong) iaitu ladang CES 008 tidak dibenarkan dijual di pasaran tempatan sebagai telur sajian sehingga keputusan siasatan diperoleh.-K!ONLINE


Ketua jabatan ditahan SPRM minta rasuah seks
Oleh IVAN AMIRUL

20 Mac 2021, 3:56 pm
KOTA KINABALU – Seorang pejawat awam sebuah jabatan kerajaan negeri ditahan Suruhanjaya Pencegahan Rasuah Malaysia (SPRM) Sabah kerana disyaki meminta rasuah berbentuk perkhidmatan seks daripada seorang wanita.
Lelaki berusia 51 tahun yang bertugas sebagai ketua jabatan di Keningau terbabit ditahan kira-kira pukul 3.30 petang semalam di sebuah hotel daerah sama.
Menurut sumber, perkhidmatan seks terbabit adalah sebagai suapan untuk suspek memberikan sokongan kepada wanita berkenaan bagi mendapatkan pinjaman pertanian.
Sementara itu, Pengarah SPRM Sabah, S Karunanithy ketika dihubungi mengesahkan tangkapan tersebut.
“Suspek telah ditahan selama sehari untuk diambil keterangan, namun dilepaskan dengan jaminan SPRM berjumlah RM10,000 tanpa deposit dengan seorang penjamin.
“Kes disiasat di bawah Seksyen 17(a) Akta Suruhanjaya Pencegahan Rasuah Malaysia 2009,” katanya dalam kenyataan media sebentar tadi.-K! ONLINE


Ramai doakan jodoh Laudya Cynthia Bella dengan Dimas Beck
Oleh NUR EMIRA SAIZALI

20 Mac 2021, 4:45 pm
PETALING JAYA – Selepas bekas suaminya, Engku Emran, 46, selamat mendirikan rumah tangga dengan Noor Nabila, 37, semalam, nama Laudya Cynthia Bella pula menjadi sebutan ramai.
Rata-rata netizen mendoakan agar heroin filem Syurga Yang Tak Dirindukan itu segera bertemu jodoh dengan Dimas Beck yang juga seorang penyanyi dan pelakon di Indonesia.
Di persada hiburan seberang, Laudya pernah digosipkan bercinta dengan Dimas.
Sejak semalam, foto-foto mereka tersebar dalam media sosial terutama TikTok yang rata-ratanya berdoa agar dua pelakon itu benar-benar sedang bercinta.
Sebelum ini, mereka juga pernah menyertai kumpulan Bukan Bintang Biasa sekitar tahun 2006 yang turut dianggotai Raffi Ahmad, Ayushita dan Chelsea Olivia.
Dalam pada itu, selepas tersebar berita Engku Emran berkahwin, ramai yang ternanti-nanti reaksi daripada Laudya, terutama apakah nada hantaran Instagram yang bakal dimuat naiknya.

Setakat ini, Laudya belum memuat naik sebarang ucapan mahupun mengeluarkan komen mengenai perkahwinan bekas suaminya itu.
Untuk rekod, Laudya dan Engku Emran mendirikan rumah tangga pada 8 September 2017 dan bercerai sekita Julai tahun lalu.
Mereka bagaimanapun tidak dikurniakan cahaya mata. – K! ONLINE


Empat pelajar nyaris maut, MPV rempuh bank
20 Mac 2021, 3:49 pm
PETALING JAYA – Empat pelajar berdepan detik cemas apabila kenderaan pelbagai guna (MPV) yang dinaiki mereka hilang kawalan lalu merempuh masuk sebuah bank di Jalan Ipoh menghala ke Sentul, di sini awal pagi tadi.
Akibat rempuhan kuat itu, dinding simen bank mengalami kerosakan manakala dinding kaca yang menempatkan sejumlah mesin pengeluaran wang automatik (ATM) turut pecah.
Bagaimanapun, dalam kejadian kira-kira pukul 12.13 tengah malam, kesemua mangsa yang berusia 18 tahun dan belajar di kolej yang sama itu tidak mengalami sebarang kecederaan.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, polis menerima maklumat dari Gerakan Trafik Kuala Lumpur memaklumkan terdapat sebuah MPV jenis Toyota Avanza telah merempuh bank berkenaan.
Katanya, siasatan awal mendapati kereta berkenaan datang dari arah Publika dan mangsa dikatakan dalam perjalanan ke Kondominium Kiara Mas untuk balik ke rumah.
“Sebaik tiba di Jalan Ipoh berhampiran lampu isyarat Hotel Cairnhill, secara tiba-tiba kereta yang dipandu telah hilang kawalan ketika melalui satu selekoh.

“Ia kemudiannya melanggar tiang lampu isyarat lalu merempuh pintu masuk bank tersebut yang berada berhampiran lokasi kejadian,” ujarnya dalam kenyataan hari ini.
Jelasnya, pemandu kereta yang merupakan seorang wanita tidak mengalami sebarang kecederaan.
“Ujian Evidential Breath (EBA) telah dilakukan terhadap wanita itu dan keputusanya adalah negatif (00mg/100ml) .
“Pihak pengurusan bank telah dimaklumkan mengenai kejadian terbabit dan semakan mendapati lokasi kejadian sedikit berselekoh,” ujarnya.
Katanya, kes disiasat mengikut Seksyen 43(1) Akta Pengangkutan Jalan 1987. – K! ONLINE


4 syarikat pemaju tidak dibenarkan beli tanah di Pahang
Oleh NIK SUKRY RAMLI

20 Mac 2021, 3:29 pm
KUANTAN – Kerajaan negeri mengenalpasti empat syarikat pemaju perumahan ternama yang tidak memajukan tanah yang dipohon dan dibeli di negeri ini bagi projek perumahan.
Menteri Besar, Datuk Seri Wan Rosdy Wan Ismail berkata, sehubungan itu kerajaan negeri membuat keputusan untuk tidak menjual dan memproses permohonan pembelian tanah baharu yang dikemukakan syarikat berkenaan.
“Setakat ini ada tiga atau empat syarikat pemaju yang tidak menjalankan kerja pembangunan di atas tanah yang mereka beli dan perkara ini mendatangkan kerugian kepada pelbagai pihak terutamanya kerajaan negeri.
“Kebanyakan syarikat ini ketika mengemukakan permohonan untuk membeli tanah, mereka cakap nak buat projek perumahan, namun selepas tempoh tertentu, tidak ada sebarang kerja dilakukan dan tanah berkenaan tidak dimajukan,”katanya.
Beliau berkata demikian pada sidang akhbar pada Majlis Penyerahan Kunci Rumah Projek PR1MA Pahang di Perumahan Makmur Gambang Jaya 2, di sini, hari ini.
Menurut Wan Rosdy, sikap syarikat terbabit yang tidak melaksanakan projek perumahan sangat dikesali kerana mendatangkan banyak masalah dan kerugian kepada pelbagai pihak.-K! ONLINE


Kanak-kanak 12 tahun lemas
Oleh NIK SUKRY RAMLI

20 Mac 2021, 5:32 pm
KUANTAN – Seorang kanak-kanak perempuan berusia 12 tahun lemas dihanyutkan arus deras ketika mandi di Sungai Mas, Sungai Lembing di sini hari ini.
Mangsa, Nur Syakirah Shahrizan yang cuba diselamatkan penduduk kampung berkenaan bagaimanapun disahkan meninggal dunia selepas dibawa ke Klinik Kesihatan Sungai Lembing.
Ketua Polis Daerah Kuantan, Asisten Komisioner Mohamad Noor Yusof Ali berkata, dalam kejadian kira-kira pukul 10.15 pagi itu dua adik mangsa turut dibawa arus deras namun sempat diselamatkan bapa mereka.
“Pasangan guru berusia 41 dan 40 tahun dari Inderapura dekat sini, bersama enam anak mereka termasuk mangsa datang ke lokasi itu untuk berkelah dan mandi sempena cuti hujung minggu.
“Mereka tiba di lokasi kira-kira pukul 9.30 pagi sebelum mangsa bersama dua adiknya turun mandi 45 minit kemudian.
“Ketiga-tiga mereka dihanyutkan arus namun kejadian itu disedari bapa dan dua daripada mereka sempat diselamatkan,” katanya.

Mohamad Noor berkata, mangsa yang tenggelam ditemukan kira-kira 10 minit kemudian selepas usaha mencari dilakukan dengan bantuan penduduk kampung.
Katanya, mangsa diserahkan kepada bapanya sebelum dihantar ke Klinik Kesihatan Sungai Lembing, namun disahkan sudah meninggal dunia.
Ujarnya, mayat mangsa kemudiannya dihantar ke Unit Forensik Hospital Tengku Ampuan Afzan (HTAA) untuk tindakan lanjut.- K! ONLINE


Laporan samun palsu elak di denda JPN paling tinggi
Oleh NOOR HASLIZA NUSI

20 Mac 2021, 5:03 pm
GEORGE TOWN – Laporan palsu membabitkan kejadian samun bagi mengelak dikenakan denda Jabatan Pendaftaran Negara (JPN) disebabkan kehilangan atau keciciran kad pengenalan antara alasan ‘trending’ pengadu kepada polis.
Ketua Polis Daerah Timur Laut, Asisten Komisioner Soffian Santong berkata, hasil siasatan polis mendapati 80 peratus alasan yang diberi pengadu adalah berkaitan bimbang dengan tindakan yang bakal dikenakan selain takut dimarahi ibu bapa atau saudara.
Selain itu, menurutnya, laporan berkaitan kejadian samun palsu juga dibuat atas alasan bimbang dengan majikan setelah pengadu menggunakan wang yang diamanahkan bagi tujuan lain.
“Setakat Februari tahun ini, sebanyak 24 kes samun yang berlaku di tepi jalan dan kejadian ragut melibatkan wang tunai, barang berharga serta dokumen penting dilaporkan di Daerah Timur Laut.
“Hasil siasatan lanjut, sebanyak 15 laporan polis telah disahkan palsu iaitu kejadian samun yang dilaporkan hanyalah rekaan semata-mata,” katanya dalam satu kenyataan di sini sebentar tadi.
Berbanding tahun lalu, sebanyak 16 laporan palsu telah dikesan daripada 27 kes melibatkan kejadian samun di daerah berkenaan.

Justeru, Soffian menasihatkan orang ramai supaya tidak membuat sebarang laporan polis yang tidak benar atau palsu bagi mengelak dikenakan tindakan di bawah Seksyen 182 Kanun Keseksaan.
Bagi kesalahan tersebut, pesalah boleh dikenakan hukuman penjara maksimum enam bulan atau denda sehingga RM2,000 atau kedua-duannya. – K! ONLINE


Lari tinggalkan 670,000 batang rokok seludup
Oleh YATIMIN ABDULLAH

20 Mac 2021, 3:00 pm
TUMPAT – Seorang pemandu lori sanggup lari meninggalkan 670,000 batang rokok seludup selepas kenderaan yang dipandunya ditahan anggota Pasukan Gerakan Am (PGA) Batalion 9 di Kampung Kok Bedollah di sini semalam.
Pegawai Pemerintah PGA Batalion 9, Superintendan Nor Azizan Yusof berkata, pihaknya mengesan lori itu ketika menjalankan rondaan rutin kira-kira pukul 6 pagi menerusi Op Beteng Covid-19 di sempadan negara bermula dari Rantau Panjang ke Pengkalan Kubor di sini.
Katanya, sewaktu menjalankan rondaan, sepasukan anggota PGA telah terserempak dengan sebuah lori m yang dipandu dalam keadaan mencurigakan.
“Pemandu lori tersebut bertindak memberhentikan kenderaan itu selepas menyedari kehadiran anggota PGA dan melarikan diri ke kawasan semak berhampiran.
“Anggota PGA yang terlibat cuba mengesan jejak pemandu lori itu, namun dia gagal ditemui,” katanya dalam satu kenyataan hari ini.
Mengulas lanjut, menurut Nor Azizan, pemeriksaan lanjut di dalam lori itu telah membawa kepada penemuan sebanyak 670,000 batang rokok seludup.

Katanya, siasatan awal mendapati, rokok-rokok itu dibawa masuk ke dari negara jiran dengan menggunakan pangkalan haram di sekitar Pengkalan Kubor.
“Nilai keseluruhan rampasan termasuk sebuah lori yang digunakan suspek dianggarkan bernilai RM512,500.
“Semua barang rampasan telah diserahkan kepada Bahagian Siasatan Jenayah Ibu Pejabat Polis (IPD) Tumpat untuk tindakan lanjut dan kes disiasat mengikut Seksyen 135 (1) Akta Kastam 1967.-K! ONLINE


Kakitangan diplomatik Korea Utara mula bersiap tinggalkan Malaysia
20 Mac 2021, 2:26 pm
PETALING JAYA – Kakitangan diplomatik Korea Utara termasuk ahli keluarga mereka mulai sibuk melakukan persiapan selepas diperintahkan untuk meninggalkan negara dalam tempoh 48 jam di Kedutaan Korea Utara di Jalan Batai dekat sini hari ini.
Tinjauan Kosmo! mendapati, kakitangan diplomatik Korea Utara mula memasuki bangunan kedutaan tersebut yang terletak di Jalan Batai, dekat sini seawal pukul 8.15 pagi.
Petugas media tempatan dan antarabangsa juga kelihatan mula berkumpul di hadapan bangunan terbabit sejak pukul 7 pagi lagi.
Kira-kira pukul 10.15 pagi tadi, kelihatan beberapa petugas kesihatan dari hospital swasta yang menaiki kenderaan pelbagai guna (MPV) Hyundai Starex berwarna hitam tiba di pekarangan kedutaan terbabit.
Petugas kesihatan terbabit turut membawa keluar beberapa kelengkapan dipercayai bagi melakukan ujian saringan Covid-19 kepada semua kakitangan di kedutaan berkenaan.
Dijangka kakitangan kedutaan terbabit akan meninggalkan negara selewat-lewatnya hari ini atau esok sebaik keputusan ujian saringan Covid-19 diterima.

Dalam pada itu, Ketua Polis Daerah Brickfields, Asisten Komisioner Anuar Omar berkata, seramai enam anggota polis akan ditugaskan di kedutaan terbabit.
“Seramai dua anggota akan ditugaskan bagi setiap syif dalam tempoh 24 jam dan keseluruhan anggota adalah seramai enam orang,” katanya ringkas.-K! ONLINE


Setiap kerajaan negeri dapat RM20 juta
Oleh MOHD. HUSNI MOHD. NOOR

20 Mac 2021, 1:02 pm
PUTRAJAYA – Kerajaan akan mengagihkan bantuan khas berjumlah RM20 juta masing-masing kepada setiap kerajaan negeri.
Menteri Kewangan, Tengku Datuk Seri Zafrul Tengku Abdul Aziz berkata, bantuan khas berjumlah keseluruhan RM260 juta itu selaras pengumuman Program Strategik Memperkasa Rakyat dan Ekonomi (Pemerkasa) pada 17 Mac lalu.
Beliau berkata, bantuan itu akan diagihkan secara sama rata bagi pelaksanaan segera projek-projek kecil di setiap negeri bagi memulihkan ekonomi setempat di peringkat akar umbi.
“Projek-projek kecil yang akan dikhususkan kepada kontraktor kelas G1 hingga G4 ini termasuklah pembaikan infrastruktur dan fasiliti awam, pembaikan jalan, program ameniti sosial, baik pulih perumahan awam, serta penyelenggaraan premis perniagaan,” katanya dalam kenyataan akhbar hari ini.
Katanya, projek-projek kecil itu juga penting bagi memastikan peniaga kecil dan penjaja mempunyai persekitaran kondusif untuk berniaga dikawasan pihak berkuasa tempatan (PBT).
Tengku Zafrul berkata, bantuan itu disalurkan demi keperihatinan kerajaan kepada seluruh rakyat di Malaysia.

“Kerajaan telah menambah peruntukan bagi projek berskala kecil pada tahun 2021 melalui Pemerkasa bagi terus merancakkan aktiviti projek-projek berskala kecil di peringkat negeri dan akar umbi,” katanya.-K! ONLINE


Alihkan sahaja projek KLIP ke kawasan lain – MNS
Oleh ZAKKINA WATI AHMAD TARMIZI

20 Mac 2021, 1:52 pm
REMBAU – Persatuan Pencinta Alam Malaysia (MNS) berharap projek Pelabuhan Antarabangsa Kuala Linggi (KLIP) bernilai RM15 bilion di Kuala Linggi, Melaka perlu dialihkan ke kawasan lain.
Ia supaya pembinaan projek berkenaan kelak tidak menganggu kawasan semula jadi dan habitat haiwan yang terdapat di kawasan Sungai Linggi yang berada di kawasan Negeri Sembilan.
Presiden MNS, Dr. Ahmad Ismail berkata, pihaknya melihat isu pembinaan KLIP daripada pelbagai sudut terutama impak kepada habitat semula jadi di kawasan berkenaan dan lokasi pelancongan di sekitar Sungai Linggi.
“Kami sangat prihatin dengan apa sahaja berkaitan alam semulajadi, kami tahu Sungai Linggi ini mempunyai kepelbagaian ekosistem dan habitat termasuk habitat buaya, udang galah, kelip-kelip yang turut dilihat akan menjejaskan pendapatan penduduk di sini
“Kita lihat juga, terdapat banyak chalet yang mempunyai pemandangan pantai yang cantik, projek ini tiada panduan dan jelas memberi kesan negatif kenapa perlu pelabuhan tersebut? Carilah lokasi lain yang tidak menganggu alam sekitar,” katanya.
Beliau berkata demikian ketika ditemui pemberita selepas memberi penerangan kepada pihak nelayan berkaitan projek KLIP di Jeti Pangkalan Nelayan Sungai Timun, dekat sini hari ini.-K! ONLINE


Tong biru dibuang tepi Sungai Kim Kim
Oleh MOHAMAD FAIZAL HASHIM

20 Mac 2021, 2:07 pm
JOHOR BAHRU – Program gotong-royong Sayangi Sungai Kim Kim bersempena sambutan Hari Air Sedunia, hari ini dikejutkan dengan penemuan beberapa tong biru yang dibuang berhampiran sungai tersebut.
Menteri Besar, Datuk Hasni Mohammad melihat sendiri penemuan tong biru itu ketika menyusuri denai sungai sepanjang dua kilometer itu.
“Saya dapat lihat dengan mata kepala saya sendiri bahawa terdapat pembuangan yang tentunya menjejaskan kualiti air Sungai Kim Kim.
“Pembuangan ini bukan hanya melibatkan bahan-bahan solid tetapi air yang mengalir masuk ke sungai itu juga datang daripada pelbagai sumber turut menyumbang kepada pencemaran,” katanya selepas menghadiri program gotong-royong Sayangi Sungai Kim Kim bersempena sambutan Hari Air Sedunia, hari ini.
Mengulas lanjut, Hasni memberitahu, aktiviti pencemaran itu menyebabkan pihak kerajaan perlu membentuk satu jawatankuasa bertindak sebagai satu kaedah kawalan.
Jelasnya, usaha kerajaan Pusat menerusi Program Denai Sungai Kebangsaan (DSK) ini adalah sebagai langkah untuk menjadikan kawasan sepanjang Sungai Kim Kim ini sebagai kawasan terjaga dan terkawal.

Katanya, menerusi program tersebut, kawasan rizab sungai terancam di negeri ini yang akan dibangunkan menjadi riadah dan tumpuan masyarakat setempat-K! ONLINE


470 kenderaan dikenakan tindakan penguatkuasaan Ops Belang
20 Mac 2021, 3:10 pm
KUALA LUMPUR – Sebanyak 470 kenderaan dikenakan tindakan penguatkuasaan dalam Operasi Belang yang dijalanakan Dewan Bandaraya Kuala Lumpur (DBKL) di sekitar Pusat Bandar Utara Selayang, di sini.
Operasi tersebut selama lima hari itu turut melibatkan kerjasama daripada Polis Diraja Malaysia (PDRM) dan Jabatan Pengangkutan Jalan (JPJ) bermula 16 hingga 20 Mac.
Pengarah Eksekutif, Pembangunan Sosio Ekonomi, DBKL, Anwar Mohd Zain berkata, daripada jumlah itu, sebanyak 431 notis dikeluarkan antaranya, notis saman (418) dan notis pemberitahuan (13).
“Selain itu, 39 buah kenderaan telah ditunda melibatkan, lalu lintas (20) dan tersadai (6) serta parkir atas siar kaki (13),” katanya pada sidang akhbar di Pasar Borong Kuala Lumpur di sini hari ini.
Sementara itu, Anwar menjelaskan, kesalahan paling banyak dicatatkan ialah kesalahan menghalang lalu lintas sebanyak 155 notis kompaun dikeluarkan di bawah Kaedah 16(1) Kaedah-Kaedah Lalu lintas Jalan 1959.
Katanya, operasi tersebut dilakukan bagi mengambil tindakan ke atas kenderaan awam dan perdagangan yang menyebabkan halangan lalu lintas, kekotoran, pencemaran dan kerosakan jalan serta melanggar isyarat lalu lintas. – K! ONLINE


Kita perlu pelapis yang sudah ditapis – Rita Rudaini
Oleh NUR EMIRA SAIZALI

20 Mac 2021, 1:39 pm
PETALING JAYA – Sejak dua hari lalu, kecoh dalam media sosial isu lambakan selebriti media sosial (instafamous) bergelar pelakon yang dicetuskan oleh pelakon Izara Aishah.
Dalam kekecohan isu berkenaan hangat diperkatakan ramai, pelakon Rita Rudaini turut tidak ketinggalan menyuarakan pendapat berkaitan pengambilan pelakon dalam kalangan instafamous.
Tulis Rita dalam InstaStorynya, dia menganggap pengambilan instafamous sebagai pelakon baharu hanyalah alasan syarikat produksi dan stesen televisyen.
“Alasan ‘penonton nak’. Penonton sekarang bijaklah. Memang kita perlukan pelapis tetapi yang sudah ditapis.
“Sebenarnya yang dihidang dalam televisyen itu sudah dicantikkan dengan suntingan dan di’cover’ dengan pelakon tua mcam kami,” tulisnya.
Berkongsi pengalamannya, Rita memberitahu pada awal kemunculannnya dia sangat malu sekiranya tidak pandai berlakon.

“Jika dulu tak reti berlakon, malu sangat tetapi masih berani untuk minta ilmu daripada pelakon senior.
“Dulu ada juga telefon bimbit tetapi tidaklah sibuk dengan gajet tersebut sepanjang berada di set penggambaran sebab takut nanti ‘hidangkan tahi’ kepada pengarah,” ujarnya.
Pelakon drama Geng Mak-Mak itu turut memberi contoh beberapa negara lain bagaimana mereka mempersiapkan bakat baharu sebelum bergelar artis.
“Di Korea dan Indonesia, mereka diberi kelas sebelum muncul dalam televisyen, bukannya keluar kosong.
“Di Malaysia, muka buruk tetapi bakat hebat pun tidak diterima,” ujarnya lagi.
Baru-baru ini, isu pengambilan instafamous menjadi pelakon dipersoal oleh Izara dan mendakwa pihak stesen televisyen tiada bajet untuk mengambil aktres dan aktor yang sedia ada dalam industri. – K! ONLINE


Selepas setahun debut, Dolla trending dalam Twitter!
Oleh MOHD. HAIKAL ISA

20 Mac 2021, 1:59 pm
PETALING JAYA – Setahun berkecimpung dalam industri muzik, nama kumpulan wanita Dolla sohor kini dalam Twitter dengan tanda pagar, #dollamakemalaysiaproud.
Kumpulan yang dianggotai empat wanita jelita iaitu Angel, Sabronzo, Syasya dan Tabby itu ketika awal kemunculan sering dikaitkan meniru muzik dan fesyen kumpulan popular Korea Selatan, Blackpink.
Kini, 365 hari selepas debut muzik, kumpulan yang popular dengan single Watch Me Glow itu membuktikan mereka lebih daripada tanggapan serong tersebut apabila menghidupkan semula trend muzik kumpulan wanita.
“Selamat ulang tahun pertama Dolla. Terima kasih untuk 365 hari yang penuh bermakna.
“Dolla telah melalui banyak naik dan turun seperti bagaimana untuk berdepan komen negatif,” ciap kelab peminat kumpulan tersebut @idollaclub menerusi Twitter.
Dolla ditubuhkan pada Ogos 2019 apabila Angel, Sabronzo, Tabby dan Syasya yang pada mulanya tidak mengenali antara satu sama lain dan hanya bertemu semasa sesi uji bakat pencarian kumpulan penyanyi wanita baharu.
Ketika itu, pihak pengurusan meletakkan kriteria yang dicari iaitu memiliki bakat menyanyi dan menari.

Mereka mendapat perhatian penonton apabila membuat persembahan yang cukup bertenaga di pentas final #RapstarEra bertempat di The Bee Publika, Damansara, Selangor.
Pada 20 Mac 2020, mereka melancarkan single sulung berjudul, Dolla Make You Wanna yang diterbitkan oleh komposer dan penerbit rakaman Australia, Bryan B, serta hasil gubahan Zamaera, Bryan B, Shou Raion dan Luca Sickta.
Ketika awal kemunculan, penampilan mereka juga sering dibandingkan dengan kumpulan K-Pop seperti Blackpink dan kumpulan antarabangsa Little Mix. – K! ONLINE


Tujuh rumah, dua kenderaan musnah dijilat api
Oleh KHAIRUL MOHD. ALI

20 Mac 2021, 2:00 pm
JOHOR BAHRU – Tujuh buah rumah serta dua kenderaan musnah dalam satu kebakaran di Jalan Pulai Perdana 9/9, Taman Pulai Perdana, Skudai di sini hari ini.
Ketua Balai Bomba dan Penyelamat (BBP) Skudai, Mohd. Riduan Akhyar berkata, pihaknya menerima laporan berhubung kejadian itu pada pukul 8.13 pagi sebelum 12 anggota beserta dua buah jentera dikejar ke lokasi kejadian.
Katanya, apabila bomba tiba, api dipercayai telah memusnahkan 40 peratus rumah berkenaan, selain turut menyebabkan kebakaran di garaj enam buah rumah lain.
“Akibat kejadian itu, sebuah kenderaan jenis Proton Exora dan sebuah motosikal Yamaha LC135 musnah dalam kejadian
“Kebakaran dipercayai bermula apabila sebuah kenderaan terbakar, pemiliknya cuba untuk memadam sendiri terlebih dahulu namun gagal sebelum api berkenaan merebak,” katanya dalam satu kenyataan, di sini hari ini.
Tambah beliau, kejadian itu bagaimanapun tidak melibatkan sebarang kecederaan atau kematian.-K! ONLINE


Kemasukan semula pekerja ladang kelapa sawit asing dipertimbangkan
Oleh MOHD AZLI ADLAN

20 Mac 2021, 12:44 pm
KUALA NERUS – Kementerian Perusahaan, Perladangan dan Komoditi (KPPK) sedang mempertimbangkan permohonan pemain industri sektor perladangan bagi membenarkan semula kemasukan pekerja asing mengisi keperluan kritikal terhadap pekerja ladang kelapa sawit.
Menteri Perusahaan, Perladangan dan Komoditi, Datuk Dr. Mohd. Khairuddin Aman Razali berkata, sektor perladangan kelapa sawit domestik memerlukan lagi sekurang-kurangnya 32,000 pengait buah kelapa sawit di seluruh negara.
“Sekiranya kita boleh mengambil lagi 32,000 pekerja ladang tersebut, kita diunjurkan boleh menjana lebihan pendapatan sekurang-kurang RM5 bilion lagi pada tahun ini.
“Kempen untuk menggalakkan warga tempatan mengisi kekosongan itu sebelum ini mendapat sambutan kurang menggembirakan walaupun dengan tawaran gaji sehingga RM3,00 sebulan dan pelbagai insentif menarik lain,” katanya ketika ditemui selepas menyantuni peniaga Pasar Batu Enam di sini hari ini.
Persatuan Kelapa Sawit Malaysia (MPOA) mengunjurkan sektor kelapa sawit negara mampu menjana perolehan RM35 bilion pada tahun ini dengan harga minyak sawit mentah (MSM) semasa mencecah tahap tertinggi iaitu RM4,247.50 setan.
Mohd. Khairuddin berkata, KPPK sedang berbincang secara mendalam dengan Majlis Keselamatan Negara (MKN) dan Kementerian Sumber Manusia berhubung permohonan kelonggaran kemasukan semula pekerja asing ke dalam sektor perladangan kelapa sawit berkenaan.

Jelasnya, secara dasarnya pemain sektor perladangan kelapa sawit perlu memberi jaminan mampu mengawal penularan Covid-19 secara maksimum dan mematuhi syarat perumahan pekerja ditetapkan terlebih dahulu sebelum kelonggaran boleh diberikan. – K! ONLINE


Najib disiasat kerana langgar SOP PKPB
20 Mac 2021, 12:22 pm
PETALING JAYA – Polis akan memanggil bekas Perdana Menteri, Datuk Seri Najib Tun Razak untuk memberi keterangan berhubung pelanggaran Prosedur Operasi Standard (SOP) Perintah Kawalan Pergerakan Bersyarat (PKPB) di Restoran Nasi Ayam Hainam Chee Meng, Jalan Bukit Bintang, Kuala Lumpur, di sini kelmarin.
Ketua Polis Daerah Dang Wangi , Asisten Komisioner Mohamad Zainal Abdullah berkata, bekas Perdana Menteri itu akan dipanggil hadir ke Ibu Pejabat Polis Daerah (IPD) Dang Wangi dalam masa terdekat bagi membantu siasatan.
“Bukan sahaja Najib bahkan kesemua yang terlibat dalam kes ini akan dipanggil untuk memberi keterangan dalam masa terdekat.
“Kertas siasatan akan diserahkan ke pejabat Pendakwa Raya apabila siasatan selesai dijalankan,” ujarnya dalam kenyataan hari ini.
Katanya, siasatan terhadap Najib akan dijalankan mengikut Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan Dan Pengawalan Penyakit Berjangkit (Kawalan Pergerakan Bersyarat) (No 4) 2021.
Terdahulu, tular satu video berdurasi 1 minit 39 saat memaparkan bekas Perdana Menteri itu tiba di restoran tersebut disambut beberapa rakan seperjuangan politik dan juga dipercayai pemilik restoran.

Dia kemudiannya terus dibawa masuk ke restoran itu tanpa membuat imbasan suhu badan dan mendaftar aplikasi MySejahtera dan terus duduk di meja makan.
Sementara itu, Najib menerusi laman sosial Facebooknya mengakui kekhilafannya tidak melakukan imbasan suhu badan dan mendaftar aplikasi MySejahtera ketika memasuki restoran terbabit.
Menurut Najib, beliau mengaku kesilapannya kerana tidak membuat imbasan suhu badan dan mendaftar aplikasi MySejahtera walaupun pegawai-pegawai saya telah berbuat demikian.
“Kebiasaannya, saya mematuhi segala SOP yang telah dikuatkuasakan dalam aktiviti atau pergerakan saya. Aturan telah dibuat pada hari itu yang mana saya telah dibawa masuk terus ke restoran setibanya di sana.
“Saya sudah minta pihak berkuasa keluarkan saman terhadap saya atas kesilapan tidak sengaja ini dan saya akan bayar secara sukarela sebelum tempoh tujuh hari untuk mendapatkan diskaun 50 peratus sempena ‘early bird’ iaitu denda RM750,” ujarnya. – K! ONLINE


Sedia lonjak maruah pelumba wanita
Oleh MUHAMMAD RIDUAN MOHD HANAFIAH

20 Mac 2021, 11:40 am
DIPANDANG sebelah mata kerana berstatus wanita pada saingan Kejuaraan Cub Prix tidak mematahkan semangat pelumba Tuneboss-Pink Racing, Siti Norafizah Muhammad apabila dia bertekad membuktikan kemampuannya beraksi di Litar Antarabangsa Sepang esok.
Pelumba kelahiran Johor ini bukan setahun dua mengendali motosikal malah dia pernah menyertai perlumbaan kategori wira pada musim 2011 dan meraih tempat ketiga keseluruhan kategori Pro-Am pada musim 2016.
Siti Norafizah atau dikenali sebagai Fifie mengakui meskipun pasukan tersebut merupakan pendatang baharu dalam saingan CP125, namun dia yakin pasukannya itu mampu melakukan kejutan sepanjang musim ini.
“Boleh dikatakan sudah hampir 10 tahun saya terlibat dalam arena perlumbaan. Saya sudah biasa dengan kata-kata kurang enak pada awal penyertaan saya tetapi ada juga yang memberi semangat.
“Sebagai pelumba wanita, pasti mereka (kaum lelaki) pandang sebelah mata. Tipulah kalau saya kata tiada perasaan gugup atau takut tetapi kita berjuang atas kemampuan kita.
“Pengalaman mematangkan saya dan tolak tepi mengenai kata-kata kurang enak itu kerana saya anggap ia pembakar semangat untuk berjuang di atas litar.

“Saya sudah menyertai perlumbaan sejak kecil lagi dan saya yakin mampu melakukannya. Sokongan padu daripada keluarga serta pasukan akan memberi semangat kepada saya tampil dengan lebih baik,” katanya kepada Kosmo! semalam.
Rakan sepasukan Fifie, Muhammad Harith Farhan Baharin bersedia melakukan kejutan bersama pasukannya itu dan mahu memburu mata pertamanya dalam saingan tersebut.
“Perlumbaan minggu ini tiada halangan buat saya. Kami akan buat terbaik untuk menaiki podium. Meskipun kami pendatang baharu dalam saingan ini tetapi saya yakin kami mampu pergi lebih jauh.
“Pasukan telah melakukan persiapan yang cukup rapi bagi hadapi perlumbaan musim ini. Saya dan Fifie mahu lakukan sebaik mungkin untuk mengutip mata buat pasukan. Mengenai kritikan kepada saya dan pasukan, saya tidak ambil pusing malah saya anggap ia sebagai pembakar semangat,” ujarnya.


Jaringan Pogba bawa United mara
Oleh KOSMO!

20 Mac 2021, 12:15 pm
MILAN – Pengurus Manchester United, Ole Gunnar Solskjaer sangat gembira apabila anak-anak buahnya berjaya membuktikan bahawa mereka layak dilabel pasukan pilihan selepas berjaya melepasi cabaran AC Milan untuk melangkah ke saingan Liga Europa musim ini.
Skuad The Red Devils berjaya mencipta kemenangan 1-0 hasil jaringan tunggal Paul Pogba pada aksi kedua pusingan 16 terbaik di Stadium San Siro awal pagi semalam sekali gus meraih keputusan 2-1 secara agregat.
Kata Solskjaer, pujian wajar diberikan kepada semua pemain kerana bukan mudah untuk merekodkan kemenangan ke atas skuad The Rossoneri terutama di gelanggang keramat mereka dan lebih manis berjaya merekodkan aksi tanpa bolos.
“Kami cukup teruja apabila kerja keras yang dipamerkan sepanjang minggu ini membuahkan hasil dengan kejayaan mara ke saingan suku akhir Liga Europa. Milan adalah pasukan yang memiliki kelas tersendiri tetapi barisan pemain telah membuktikan keupayaan mereka untuk berdepan pasukan seperti dan memenangi perlawanan.
“Ada beberapa pemain yang wajar diberikan pujian seperti penjaga gol kami, Dean Henderson yang berjaya menafikan beberapa peluang keemasan yang diraih oleh pasukan lawan selain Scott McTominay dan Fred.
“Namun, tidak wajar untuk saya lupakan kelibat Pogba yang kembali cergas daripada kecederaan selepas terpinggir hampir dua bulan. Dia adalah pemain penting buat pasukan dan terbukti apabila berjaya menjaringkan gol kemenangan pada aksi kali ini,” katanya.

United akan mengalihkan tumpuan untuk mengharungi aksi suku akhir Piala FA bertemu dengan Leicester City di Stadium King Power pada awal pagi Isnin ini bagi mencari slot ke separuh akhir. – AGENSI


TMJ serius beli saham kelab elit EPL
Oleh KOSMO!

20 Mac 2021, 12:20 pm
Oleh MOHAMAD FAIZAL HASHIM
PEMILIK kelab Johor Darul Ta’zim (JDT), Tunku Ismail Sultan Ibrahim serius dalam usaha untuk membeli saham dengan mana-mana kelab elit pada liga Eropah pada masa akan datang.
Tunku Ismail berkata, buat masa ini beliau masih meneliti dan perlu memikirkan semasak-masaknya sebelum membuat sebarang keputusan yang berat tersebut.
“Saya terbuka untuk memiliki saham dengan mana-mana pasukan elit di Eropah. Ini disebabkan saya memang berminat untuk menjadi pemegang saham kelab ternama sejak dahulu lagi.
“Saya berpandangan bahawa untuk memiliki pegangan saham yang kecil secara tidak langsung memberi manfaat kepada saya sebagai pemilik kelab serta memberi nilai tambah kepada JDT.
“Minat ini sudah lama, tapi sudah tentu sebelum membuat sebarang pelaburan, saya perlu membuat penilaian mendalam sama ada ia sesuai atau tidak selain mempertimbangkan pro dan kontra mengenainya,” katanya pada sidang akhbar di Stadium Sultan Ibrahim, Iskandar Puteri, Johor semalam.

Tunku Mahkota Johor berkata, antara kelab Eropah yang dikaitkan untuk pemilikan saham ialah kelab Valencia, Liga Sepanyol, AC Milan (Itali) dan Manchester United (England).
Tunku Ismail memberitahu, dia tidak kisah untuk membeli saham dengan mana-mana kelab ternama di Eropah walaupun jumlah yang kecil dengan perancangan untuk mengukuhkan pegangan pada masa akan datang.
Katanya, dia mengatakan minat untuk membeli saham dengan Manchester United setelah mendapat tahu ada peluang pemilikan saham tidak sampai lima peratus.
“Kelab tersohor seperti United mengambil masa berdekad untuk nilai komersial kelab tersebut menurun. Maka, dari aspek sustainability (kelestarian), mereka cukup superb (hebat).
“Sebab itu, saya akan mengadakan mesyuarat dengan pihak mereka sebelum membuat apa-apa keputusan.
“Selain itu, kita juga akan menilai mana-mana tawaran lain yang menarik atau peluang yang lebih baik pada masa akan datang,” katanya.
Mengenai laporan pembelian pasukan Valencia, beliau berkata, pintu perbincangan mengenainya masih terbuka tetapi ada beberapa perkara yang harus kelab tersebut uruskan terlebih dulu.


Pegawai kanan JPJ direman kes suapan RM88,000
Oleh NUR NAZLINA NADZARI

20 Mac 2021, 12:38 pm
KANGAR – Seorang pegawai kanan Jabatan Pengangkutan Jalan (JPJ) menjadi individu kelima yang ditahan di negeri ini berhubung siasatan mengenai sindiket melindungi pemandu-pemandu lori yang melakukan kesalahan jalan raya melibatkan jumlah suapan kira-kira RM88,000.
Lelaki berumur 41 tahun tersebut direman hari ini selama dua hari sehingga esok.
Perintah reman tersebut dikeluarkan oleh Majistret, Kamaliza Md Zain di bilik reman Kompleks Mahkamah Kangar di sini.
Menurut sumber, pegawai gred 44 tersebut ditahan ketika hadir memberi keterangan di pejabat SPRM negeri pada pukul 4.40 petang semalam.
Katanya, hasil siastaan daripada empat suspek yang ditahan sebelum ini termasuk seorang orang awam yang bertindak sebagai proksi membawa pada tangkapan ini.
“Suspek dipercayai mempunyai transaksi akaun bank dengan proksi yang membawa kepada tangkapan ke atas suspek untuk siasatan lanjut.

“Nilai suapan yang diperoleh setiap bulan boleh mencapai antara RM4,000 hingga RM5,000,” katanya di sini hari ini.
Siasatan akan dijalankan mengikut Seskyen 17a Akta SPRM 2009.-K! ONLINE


Helmi ‘tidak goyang’ kehadiran Kasma Daniel
Oleh MUHAMMAD RIDUAN MOHD HANAFIAH

20 Mac 2021, 11:50 am
JUARA CP150 musim lalu, Helmi Azman mengakui dia tidak bimbang dengan kehadiran semula Kasma Daniel Kasmayudin dalam perebutan gelaran Kejuaraan Cub Prix Malaysia musim ini.
Helmi yang kekal mengemudi SCK Honda Racing musim ini mengakui sudah melakukan persiapan terbaik untuk mengulangi pencapaian terbaik pada aksi pertama Cub Prix di Litar Antarabangsa Sepang (Selatan) pada hujung minggu ini.
Kepulangan bekas pelumba Moto2 musim lalu itu ke kancah Cub Prix sememangnya menarik perhatian apabila pelumba muda berbakat negara itu pernah bergelar juara selama tiga tahun berturut-turut dalam kategori berbeza.
“Saya telah melakukan persiapan terbaik dan tidak sabar untuk beraksi semula. Tahun ini terdapat pelbagai kejutan dan pasti saingan sengit.
“Meskipun tercabar dengan kehadiran Kasma tetapi saya juga gembira kerana dia merupakan pencabar kategori ini.
“Tetapi perlu diingat, perlumbaan Cub Prix berbeza kerana semua pelumba mampu melakukan kejutan terutama di Sepang. Jadi bukan Kasma sahaja, saya perlu beri perhatian kepada semua pelumba yang mengambil bahagian.

Selain Helmi, SCK turut mempertaruhkan pelumba berbakat lain seperti Izam Ikmal Izamli dan membawa masuk pelumba baharu, Azhar Abd. Jalil bersama riduntuk memberi tentangan dalam perebutan gelaran CP150.


DBKK roboh 85 rumah haram
Oleh IVAN AMIRUL

20 Mac 2021, 11:31 am
KOTA KINABALU – Sebanyak 85 rumah haram dirobohkan anggota penguatkuasa Dewan Bandaraya Kota Kinabalu (DBKK) dalam Operasi Bersepadu ‘Op Roboh’ berhampiran Kampung Cenderakasih, Kolombong dalam operasi bermula 17 Februari sehingga kelmarin.
Pengarah Penguatkuasa DBKK Abdul Mukti Muchlish berkata, operasi dijalankan di sebuah kawasan penempatan haram yang dihuni majoriti warga asing.
Menurutnya, DBKK sering menerima aduan dari penduduk berhampiran berkaitan masalah jenayah dan sosial seperti kes curi elektrik, curi air, syabu, judi dan masalah sosial yang lain di kawasan penempatan haram terbabit.
“Op Roboh dilaksanakan DBKK dengan dibantu Polis Diraja Malaysia (PDRM) Sabah Elektricity Sdn. Bhd. (SESB) dan Jabatan Air Negeri Sabah (JANS).
“Seramai 27 anggota terdiri daripada 15 penguat kuasa DBKK, PDRM, SESB, dan JANS terbabit dalam operasi yang berjalan selama dua hari itu,” katanya dalam kenyataan media hari ini.
Dalam pada itu, Abdul Mukti menyatakan DBKK juga mengenalpasti beberapa penempatan haram yang lain dan tindakan lanjut akan diambil.-K! ONLINE


Warga emas maut selepas 10 jam bertarung nyawa
Oleh DIYANATUL ATIQAH ZAKARYA

20 Mac 2021, 12:34 pm
ALOR GAJAH – Seorang lelaki warga emas meninggal dunia selepas 10 jam bertarung nyawa selepas motosikal ditunggangi bertembung dengan sebuah motosikal lain di Jalan Londang, Masjid Tanah Melaka, di sini, semalam.
Dalam kejadian kira-kira pukul 12.40 tengah hari itu, mangsa, Amran Rabain, 68, meninggal dunia ketika mendapatkan rawatan di Unit Kecemasan Hospital Melaka.
Ketua Polis Daerah Alor Gajah, Superintendan Arshad Abu berkata, ketika kejadian mangsa yang menunggang motosikal jenis Modenas 110 dalam perjalanan dari Masjid Tanah ke Londang.
“Setiba di tempat kejadian, motosikal mangsa telah bertembung dengan sebuah motosikal lain jenis Yamaha Y15 dari arah bertentangan yang ditunggangi seorang pemuda berusia 21 tahun.
“Akibat rempuhan itu, mangsa mengalami kecederaan parah di kepala dah dikejarkan ke unit kecemasan untuk mendapatkan rawatan. Warga emas itu bagaimanapun disahkan meninggalkan dunia pada pukul 10.40 malam,” katanya ketika dihubungi di sini hari ini.
Katanya, seorang lagi mangsa hanya mengalami luka-luka di muka dan dirawat di Zon Kuning.

“Jenazah mangsa telah dihantar ke Jabatan Perubatan Forensik Hospital Melaka untuk bedah siasat dan kes disiasat mengikut Seksyen 41(1)Akta Pengangkutan Jalan 1987,” katanya.


NSL: Juara remaja Asia sandaran Pahang Tulips
Oleh MUHAMMAD ZUHAILY BADLISHAH

20 Mac 2021, 12:12 pm
KETUA jurulatih Pahang Tulips, Hapizah Jaafar percaya pasukannya masih mampu memberi tentangan sengit dan menjadi pencabar utama pada penganjuran edisi pertama Netball Super League (NSL) yang membuka tirainya secara rasmi semalam.
Beliau juga yakin Pahang Tulips ada beberapa pemain yang diliht berpotensi mengisi kekosongan ditinggalkan goal shooter (GS) skuad kebangsaan, Norashikin Kamal Zaman yang tidak dapat mengambil bahagian kerana sarat mengandung cahaya pertama.
Antara nama bakal menjadi sandaran utama Pahang Tulips ialah kapten, Siti Maisarah Affandi yang merupakan tonggak skuad bola jaring remaja kebangsaan ketika menjuarai saingan Piala Remaja Asia 2019 di Kashima, Jepun.
“Norashikin tidak beraksi kerana mengandung ketika ini. Kami tidak begitu terkesan kerana masih ada pemain remaja yang saya rasakan mempunyai standard sama.
“Maisarah juga berpengalaman selepas membantu Malaysia menjuarai Piala Remaja Asia di Jepun dua tahun lalu. Sudah tentu dia akan menjadi pertaruhan utama buat Pahang pada saingan ini,” katanya ketika dihubungi Kosmo! semalam.
Justeru, Hapizah berharap anak-anak buahnya dapat bermula langkah kanan pada aksi pertama Kumpulan B menentang Negeri Sembilan Venom di Stadium Juara, Bukit Kiara, Kuala Lumpur malam ini.

Menurutnya, kemenangan ke atas Negeri Sembilan mampu membakar semangat barisan pemain untuk mengharungi aksi Kumpulan B yang dianggap kumpulan maut kerana turut dibarisi dua pilihan utama kejohanan, Johor Jewels dan Selangor Angels.
“Saya mengharapkan pemain dapat mengekalkan persefahaman antara mereka untuk mencatat kemenangan aksi pertama menentang Negeri Sembilan. Ia supaya mampu menjadi pembakar semangat kepada mereka untuk perlawanan seterusnya,” jelas Hapizah.


Peminat mahu Mourinho dipecat
Oleh KOSMO!

20 Mac 2021, 11:45 am
LONDON – Masa depan Jose Mourinho sebagai pengurus Tottenham Hotspur dilihat semakin membimbangkan selepas tersingkir seawal pusingan 16 pasukan terbaik Liga Europa musim ini dengan kekalahan agregat 2-3 kepada wakil Croatia, Dinamo Zagreb.
Spurs gagal mempertahankan kelebihan menang 2-0 di London sewaktu perlawanan pertama minggu lalu apabila tewas mengejut 0-3 kepada Dinamo menerusi ledakan hatrik Mislav Orsic pada aksi timbal balik di Stadium Maksimir awal pagi semalam.
Bagaimanapun, Mourinho, 58, lebih berminat menuding jari kepada pasukannya berbanding memikul tanggungjawab terhadap prestasi mengecewakan skuad bimbingannya.
“Saya dapat melihat dengan jelas pasukan saya tidak mengambil serius perlawanan ini. Saya sedih dengan sikap pemain saya berbanding Dinamo yang masih merendah diri dalam usaha mencari kemenangan.
“Bola sepak bukan hanya mengenai pemain yang berasakan mereka memiliki lebih kualiti berbanding yang lain. Asas kepada bola sepak adalah sikap dan Dinamo menewaskan kami disebabkan aspek tersebut,” katanya.
Lebih malang, ia adalah kekalahan kedua berturut-turut buat Spurs selepas terdahulu diaibkan jiran setempat, Arsenal 1-2 pada aksi Liga Perdana Inggeris (EPL) di Stadium Emirates awal pagi Isnin lalu.

Ia sekali gus menaikkan kemarahan penyokong-penyokong setia Spurs yang sudah hilang sabar dengan alasan demi alasan daripada Mourinho dan mendesak pengurusan pasukan itu agar memecat pengendali dari Portugal tersebut.
Apa yang pasti, ‘kerusi’ Mourinho akan bertambah panas sekiranya Spurs tewas buat kali ketiga berturut-turut menjelang aksi EPL seterusnya menentang Aston Villa di Stadium Villa Park pada Isnin ini. – AGENSI


Zii Jia juara All England
Oleh MUHAMAD ARDIE PUTRA SUHAIMI

21 Mac 2021, 11:11 pm
PETALING JAYA – Pemain perseorangan lelaki No. 1 negara, Lee Zii Jia mencipta sejarah tersendiri apabila berjaya menjuarai kejohanan badminton Seluruh England (All England) buat pertama kali selepas menewaskan Victor Axelsen 30-29, 20-22, 21-9 sebentar tadi.
Pada aksi yang berlangsung di Birmingham, England itu, Zii Jia yang diletakkan selaku pemain pilihan ke-6 kejohanan dilihat berjaya mengimbangi cabaran yang dilakukan oleh Axelsen untuk menang set pertama dengan keputusan 30-29.
Pada set kedua, Axelsen yang diletakkan sebagai pemain pilihan ke-2 kejohanan berjaya mempamerkan kebangkitan untuk mengheret saingan ke set penentuan dengan keputusan 22-20.
Bersambung pada set penentuan, Zii Jia yang juga pemain ranking ke-10 dunia tampil lebih cemerlang dan tidak mempunyai masalah untuk melakar kemenangan 21-9 yang memakan masa keseluruhan selama satu jam 15 minit.
Keputusan tersebut menyaksikan Zii Jia berjaya melunaskan dendam ke atas Axelsen yang berjaya menewaskannya di peringkat separuh akhir pada saingan All England edisi tahun lalu.
Kemenangan Zii Jia juga sekali gus menamatkan kemarau negara yang kali terakhir menjuarai kejohanan All England menerusi Datuk Lee Chong Wei pada edisi 2017. – K! ONLINE.


Wanita dihalang ikat peranakan kerana tiada izin lelaki
Oleh KOSMO!

21 Mac 2021, 10:00 pm
LONDON – Seorang wanita dihalang daripada mengikat tiub Fallopian dalam badannya oleh seorang doktor lelaki atas alasan ‘wanita tidak boleh membuat keputusan itu tanpa lelaki’, lapor akhbar Daily Mirror.
Pendedahan pengalaman yang dialami oleh Sarah-Jo Baskin, 37, itu dikongsikan dalam video di TikTok yang disifatkan sebagai perkara paling seksis yang pernah diucapkan oleh seorang lelaki kepadanya.
“Selepas melahirkan anak kedua ketika saya berumur 27 tahun, saya memberitahu seorang doktor lelaki tentang hasrat saya untuk mengikat tiub Fallopian.
“Saya tidak mahu mempunyai anak lagi kerana terlalu trauma dengan proses bersalin yang hampir meragut nyawa saya dan bayi,” cerita ibu kepada tiga anak itu dalam video tersebut.
Tambahnya, doktor tersebut kemudiannya memberitahu bahawa dia enggan melakukan prosedur tersebut atas alasan Baskin belum berkahwin.
“Saya rasa lebih baik jika keputusan itu dibuat secara bersama oleh lelaki dan wanita, saya tidak rasa awak patut buat keputusan itu seorang diri.

“Saya tidak akan mengikat tiub Fallopian awak. Saya tidak rasa seorang perempuan patut membuat keputusan itu,” kata doktor tersebut seperti yang diceritakan Baskin.
Video yang dikongsikan Baskin itu menjadi tular dan ditonton lebih sejuta kali oleh pengguna dengan ribuan komen dan tanda suka.
Selain ada yang menyokong tindakan doktor itu, terdapat juga yang mempersoalkan adakah dia (doktor) akan bertanya soalan yang sama jika pesakit lelaki ingin melakukan vasektomi. – Agensi


16 ditahan kerana bergaduh akibat vape
Oleh EDDY AQMAL MOHAMED HAMIDI

21 Mac 2021, 10:19 pm
KUALA LUMPUR – Seramai 16 individu ditahan polis bagi membantu siasatan berhubung satu pergaduhan yang terjadi di sebuah pusat beli belah di Jalan Bukit Bintang di sini semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, siasatan awal yang dilakukan mendapati pergaduhan tersebut berpunca daripada ketidakpuasan hati berhubung penggunaan rokok elektronik (vape).
“Berdasarkan siasatan, berlaku ketidakpuasan hati dalam kalangan kumpulan terbabit apabila salah seorang daripada rakan mereka berada dalam keadaan khayal dan pengsan selepas menghisap vape.
“Kesemua yang ditahan berusia dalam lingkungan 13 hingga 25 tahun dan ujian saringan air kencing pula mendapati mereka negatif dadah,” katanya menerusi satu kenyataan di sini hari ini.
Menurut Mohamad Zainal, kesemua tangkapan direman selama tiga hari bermula hari ini untuk tindakan dan siasatan lanjut di bawah Seksyen 147 Kanun Keseksaan Akta 574.
“Pihak polis ingin mengingatkan orang ramai supaya tidak mengambil tindakan sendiri serta sentiasa mematuhi undang-undang sedia ada dan tidak menularkan video yang boleh mendatangkan kegusaran awam.

“Sekiranya mempunyai sebarang maklumat berhubung kejadian ini, orang ramai boleh menghubungi Ibu Pejabat Polis Daerah Dang Wangi di talian 03 2600 2222 atau Hotline Polis Kuala Lumpur di talian 03 2115 9999 atau mana-mana balai polis berhampiran,” ujar beliau.
Terdahulu, satu video berdurasi 21 saat tular di laman media sosial memaparkan tindakan sekumpulan individu memukul seorang lelaki di pekarangan sebuah pusat beli belah di ibu negara. – K! ONLINE.


Jumlah kes Covid-19 meningkat – Manila tutup gereja, sekat pelancongan
Oleh KOSMO!

21 Mac 2021, 8:54 pm
MANILA – Ibu negara Filipina, Manila mengambil langkah menutup semua gereja di bandar itu dan tidak membenarkan sebarang aktiviti pelancongan ekoran peningkatan jumlah kes baharu Covid-19, lapor majalah Barrons.
Semua gereja di Manila akan ditutup, orang ramai dilarang makan di dalam restoran dan aktiviti pelancongan ke luar Manila tidak dibenarkan.
Jumlah kes baharu ketika ini sudah melebihi 7,000 untuk tempoh tiga hari berturut-turut.
Jumla tersebut adalah yang tertinggi direkodkan semenjak bermulanya pandemik Covid-19 dengan catatan 663,000 kes yang memberi tekanan kepada hospital temptan.
Kira-kira separuh daripada kes aktif adalah di pusat bandar Manila yang mempunyai kadar kepadatan penduduk tertinggi negara itu.
Jurucakap presiden negara itu, Harry Roque memberitahu langkah penutupan gereja dan premis makanan adalah perlu bagi mengelak penularan virus Covid-19 terutamanya varian baharu.
“Dua fokus utama kami adalah untuk mengurangkan penyebaran virus Covid-19 di Manila dan juga mengelak varian baharu di luar Manila memandangkan ia lebih mudah merebak,” katanya.

Dua peraturan baharu itu akan dilaksanakan selama dua minggu bermula esok melibatkan wilayah sekitar Rizal, Cavite, Laguna dan Bulacan.
Perkhidmatan kenderaan awam bagaimanapun akan beroperasi seperti biasa dan pekerja dibenarkan berulang-alik ke tempat kerja kerana kerajaan Filipina akan berhenti melaksanakan perintah kawalan pegerakan di pusat ekonomi utama negara itu.
Namun, perjalanan keluar masuk yang tidak penting adalah dilarang. -Agensi


Budak lima tahun berbasikal maut dilanggar SUV
Oleh SITI NUR MAS ERAH AMRAN

21 Mac 2021, 11:41 pm
SEBERANG PERAI – Seorang kanak-kanak lelaki berusia lima tahun maut selepas dilanggar sebuah kenderaan utiliti sukan (SUV) ketika berbasikal di hadapan rumahnya di Kampung Tok Sani, Butterworth di sini hari ini.
Dalam kejadian kira-kira pukul 4.30 petang itu, mangsa mengalami kecederaan parah sebelum disahkan meninggal dunia ketika menerima rawatan di Hospital Seberang Jaya (HSJ) di sini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku ketika seorang wanita berusia 32 tahun yang memandu SUV jenis Toyota Fortuner keluar dari rumahnya menuju ke Madrasah Gelugor Bagan Lalang.
“Apabila membelok ke kiri selepas halaman rumahnya, secara tiba-tiba pemandu terdengar bunyi dentuman sebelum memberhentikan kenderaannya.
“Wanita itu mendapati dia terlanggar seorang budak penunggang basikal dari arah kiri jalan di hadapan halaman rumahnya,” katanya kepada pemberita hari ini.
Noorzainy berkata, pemandu berkenaan segera membawa mangsa ke HSJ sejurus kemalangan.

“Mangsa bagaimanapun disahkan meninggal dunia kira-kira pukul 6.05 petang akibat kecederaan parah pada kepala,” katanya.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE.


NSL: KL Wildcats terus mengganas
Oleh MUHAMMAD HELMEE RAMLI

21 Mac 2021, 11:31 pm
PETALING JAYA – Kuala Lumpur (KL) Wildcats terus menjadi igauan ngeri buat pasukan-pasukan Netball Super League (NSL) apabila membelasah Kedah Sunshine 86-29 pada aksi Kumpulan A di Stadium Juara, Bukit Kiara sebentar tadi.
Sebaik perlawanan dimulakan, KL yang dibimbing Norizan Rajab itu menampilkan aksi garang apabila melakukan serangan demi serangan sehingga membuatkan barisan pertahanan Kedah ‘lemas’.
Menerusi sentuhan goal shooter (GS), Puteri Intan Balqis Mohd. Dzulkefli, KL terus mengutip mata demi mata sebelum menamatkan suku masa pertama dengan mendahului 22-5.
Sebaik suku masa kedua bermula, KL dilihat tidak mengendurkan asakan, sebaliknya terus memperhebatkan serangan, sekali gus mendahului perlawanan dengan perbezaan mata yang besar 41-12.
Goal attack (GA) Kedah yang direhatkan, Siti Aishah Abdul Rahim kembali dimasukkan bagi melakukan perbezaan, namun masih belum mampu untuk mengejar kedudukan skuad warga kota itu.
Bersambung suku masa ketiga, KL terus ghairah menambah jaringan, sekali gus menambah derita Kedah yang menyaksikan mereka ketinggalan 20-63.

Kedah cuba bangkit pada suku masa keempat untuk sekurang-kurangnya merapatkan jurang, namun kekebalan benteng pertahanan KL menafikan hasrat mereka itu.
KL terus mengutip mata demi mata sebelum menamatkan perlawanan menerusi kemenangan bergaya 86-29, sekali gus kemenangan terbesar kedua selepas membelasah Melaka Mystic 91-13 Jumaat lalu.
Pada aksi minggu hadapan, KL dijadualkan bertemu Melaka Mystic dan Perak Phoenix manakala Kedah juga akan menentang Melaka Mystic dan Perak Phoenix. – K! ONLINE.


Dua ditemui mati kereta terjunam dalam tasik
Oleh AZAHAR HASHIM

21 Mac 2021, 9:53 pm
BANDAR BAHARU – Dua mangsa wanita ditemui mati lemas selepas kereta dinaiki mereka dikatakan terjunam ke dalam tasik di Tasik Lake Resort di Serdang di sini petang tadi.
Kedua-dua mayat mangsa dikeluarkan dari kereta jenis Proton Persona oleh anggota bomba.
Jumlah sebenar penumpang di dalam kereta tersebut bagaimanapun belum dapat dipastikan.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain memberitahu, pihaknya menerima panggilan berhubung kejadian pada pukul 6.24 petang.
“Pusat Gerakan Operasi JBPM menerima panggilan kecemasan MERS 999 mengenai kejadian kereta jatuh ke dalam tasik sebelum mengarahkan anggota ke lokasi tersebut.
“Anggota melibatkan dari Balai Bomba dan Penyelamat (BBP) Serdang dan BBP Selama, Perak serta Pasukan Penyelamat Di Air (PPDA) Sungai Petani,” katanya di sini hari ini.

Tambahnya, setakat ini jumlah sebenar mangsa yang berada di dalam kereta berkenaan belum dapat dipastikan. – K! ONLINE.


Kereta terjunam dalam tasik akibat tertekan pedal minyak
Oleh AZAHAR HASHIM

21 Mac 2021, 10:41 pm
BANDAR BAHARU – Salah seorang mangsa dipercayai tertekan pedal minyak sehingga menyebabkan kereta jenis Proton Persona terjunam ke dalam tasik di Serdang di sini petang tadi.
Dalam kejadian kira-kira pukul 6.15 petang itu, dua mangsa dipercayai ibu dan anak masing-masing berusia lingkungan 60-an dan 20-an ditemui mati lemas.
Ketua Polis Daerah Bandar Baharu, Deputi Superintendan Mohd. Akmal Hizam Abd. Khupur berkata, pihaknya menerima maklumat tentang sebuah kereta terbabas masuk ke dalam tasik kira-kira pukul 6.30 petang.
“Siasatan awal di tempat kejadian mendapati kemalangan dipercayai berpunca daripada mangsa yang dipercayai tertekan pedal minyak dan menyebabkan kereta bergerak ke hadapan dan memasuki tasik.
“Kereta tersebut sebelum itu berada di kawasan letak kereta tidak berkotak di hadapan tasik,” katanya di sini hari ini.
Menurutnya, kedua-dua mangsa dipercayai terperangkap di dalam kenderaan dan lemas.

“Mayat dua beranak itu selesai dinaikkan kira-kira pukul 8.45 malam dan mayat dibawa ke Hospital Kulim untuk dibedah siasat,” katanya.
Tambahnya, kereta berkenaan setakat ini belum dinaikkan dari tasik. – K! ONLINE,


Warga asing menyamar anggota polis dicekup
Oleh EDDY AQMAL MOHAMED HAMIDI

21 Mac 2021, 8:50 pm
AMPANG JAYA – Tindakan seorang lelaki warga asing menyamar sebagai anggota polis dalam cubaan untuk melakukan jenayah samun akhirnya memakan diri apabila dia ditahan dalam satu kejadian di Taman Lembah Maju di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima laporan daripada seorang lelaki warga asing berusia 25 tahun yang bekerja sebagai pencuci kereta berhubung kejadian kira-kira pukul 10.10 malam.
“Pengadu mendakwa, sewaktu sedang berjalan kaki menuju ke pasar malam, dia dan seorang lagi rakan telah ditahan oleh seorang lelaki menunggang sebuah motosikal jenis Modenas Kriss yang mengaku sebagai anggota polis dan meminta menunjukkan kad Suruhanjaya Tinggi Bangsa-Bangsa Bersatu Mengenai Pelarian (UNHCR) milik mereka.
“Suspek kemudiannya ingin memeriksa beg dibawa pengadu mengakibatkan lelaki itu curiga sebelum dia bertindak melarikan diri ke arah anggota polis sebenar yang kebetulan berada di kawasan berhampiran,” katanya menerusi satu kenyataan hari ini.
Menurut Mohamad Farouk, berpandukan maklumat yang diperolehi, pada pukul 11.35 malam hari yang sama, sepasukan anggota polis dari Balai Polis Pandan Indah telah berjaya membuat tangkapan ke atas suspek di kawasan Medan Selera Taman Lembah Maju.
“Suspek yang ditahan merupakan seorang lelaki warga asing yang juga merupakan pemegang kad UNCHR berusia 26 tahun dan tidak bekerja.

“Lelaki tersebut kini direman sehingga 2 April depan di bawah Seksyen 393 Kanun Keseksaan iaitu cubaan samun dan Seksyen 170 Kanun Keseksaan kerana menyamar sebagai penjawat awam,” tegas beliau. – K! ONLINE.


Perak FC, JDT sama kuat
Oleh AZIZAN HASHIM

21 Mac 2021, 11:26 pm
IPOH – Jaringan penalti Leandro Sebastian Velasquez dalam masa kecederaan menyelamatkan Johor Darul Ta’zim (JDT) daripada menerima kekalahan di tangan Perak FC di Stadium Perak, malam ini.
Velasquez yang mengambil sepakan itu tidak memberi sebarang peluang kepada Hafizul untuk menyelamat maruah Johor.
Pujian harus diberikan kepada Shahrul Mohd. Saad dan rakan sepasukan terutama penjaga gol, Hafizul Hakim Khairul Nizam Jothy yang menjadi penghalang utama pasukan Harimau Selatan itu.
Babak kedua menyaksikan Perak lemas dengan asakan pelawat yang menyerang dari setiap sudut dalam usaha mencari gol.
Kemasukan Mahmadou Sumareh menambah sengat serangan pelawat. Dalam tempoh 13 minit, JDT menyerang secara berterusan dan menyaksikan penjaga gol Bos Gaurus, Hafizul Hakim menyelamat tiga percubaan pelawat.
Tuan rumah mengejutkan pelawat apabila De Paula merembat kencang melepasi Farizal Marlis sebaik memasuki kotak penalti. Akhyar Rashid merapatkan jurang apabila Hafizul gagal menangkap kemas rembatan pemain itu pada minit ke-76.

JDT meneruskan asakan dan dengan pengalaman dan kualiti pemain dimilikinya usaha mereka berjaya untuk menyamakan kedudukan dalam masa kecederaan. – K! ONLINE.


Keningau dikenakan PKP kes Covid-19 meningkat
Oleh ZULKIFLI MANZOR

21 Mac 2021, 7:04 pm
PETALING JAYA – Daerah Keningau, Sabah dikenakan Perintah Kawalan Pergerakan (PKP) bermula esok sehingga 4 April 2021.
Menteri Kanan (Pertahanan), Datuk Seri Ismail Sabri Yaakob berkata, ia berikutan berlaku peningkatan kes positif harian Covid-19 secara mendadak di daerah itu.
“Sebanyak 42 kes telah direkodkan hasil saringan secara bersasar di Kampung Lingkudau yang juga telah dilaksanakan Perintah Kawalan Pergerakan Diperketatkan (PKPD).
“Setelah membuat penilaian risiko dan atas nasihat Kementerian Kesihatan Malaysia (KKM), kerajaan bersetuju melaksanakan PKP di Keningau bermula 22 Mac sehingga 4 April 2021,” katanya dalam satu kenyataan akhbar di sini hari ini.
Ismail Sabri berkata, pelaksanaan PKP itu untuk memudahkan KKM melaksanakan saringan secara bersasar serta mengesan beberapa lagi kontak rapat dan mengawal pergerakan penduduk daerah itu. – K! ONLINE.


Empat bulan Parlimen tidak bersidang, pentadbiran negara tetap lancar
Oleh MUHAMMAD AYMAN GHAFFA

21 Mac 2021, 7:48 pm
KOTA BHARU – Pentadbiran negara tetap berjalan lancar meskipun sudah hampir empat bulan Parlimen tidak bersidang susulan pelaksanaan Ordinan Darurat di seluruh negara.
Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, setakat ini, tidak timbul sebarang masalah dalam aspek perjalanan kerajaan di negara ini.
“Kali terakhir Parlimen bersidang pada Disember lalu iaitu ketika Belanjawan 2021 diluluskan. Sekarang sudah bulan Mac dan sudah masuk empat bulan Parlimen tidak bersidang.
“Ketika darurat tahun 1969, Parlimen tidak bersidang selama dua tahun. Ia tidak menjadi masalah kepada perjalanan kerajaan sewaktu itu,” katanya pada sidang akhbar selepas menghadiri Program Malaysia Prihatin di Kompleks Kota Darulnaim di sini hari ini.
Hadir sama, Menteri di Jabatan Perdana Menteri (Ekonomi), Datuk Seri Mustapa Mohamed dan Menteri Besar, Datuk Ahmad Yakob.
Takiyuddin berkata demikian selepas diminta untuk mengulas kenyataan Presiden UMNO, Datuk Seri Dr. Ahmad Zahid Hamidi yang menggesa supaya Parlimen bersidang dengan alasan bahawa wabak Covid-19 semakin reda di negara ini.

Menurutnya yang juga merupakan Setiausaha Agung Pas, Parlimen akan bersidang seperti biasa selepas Ordinan Darurat tamat dan mengikut tarikh yang difikirkan sesuai oleh Yang di-Pertuan Agong. – K! ONLINE.